МАЖБУРИЯТ – mulkdor.com\nҚўқондан ҳар кун деярлик хабарлар келиб турар эди. «Қўқон сипоҳи томонидан Тошканд ўралди» деган хабарга энди ўн беш кунлаб вақт ўтган эди. Аммо ҳануз — «Тошканд олинди» деган гап йўқ эди.\nКечадан бери кишилар оғзида: «Нормуҳаммад қушбеги яраланган, Қўқон йигитидан бир ярим минги қирилган» деган хабар юриб кетди. Чамаси, Азизбек осонлиқ билан жон берадиган кўринмайдир.\nАнови ярасининг устига Тошканд фожиъаси келиб қўшилғач, Отабек тағин ҳам хаёлчанланган, тағин ҳам хомушлигини ортдирган эди. Ҳатто баъзи кунлар ҳужрасидан ташқариға чиқмас, кишилар билан сўзлашмас, бошқача айтканда кундан-кунга гўшанишинликка яқинлашиб борар эди.\nБу кун эрталабки чойдан сўнг Ҳасанали кечаги фикрини чинлаб амалга оширмоқчи бўлди. Чунки Отабекдаги ўзгариш — кундан-кунга рангининг синиқиб бориши, ҳужрадан четка чиқмаслиги, хомушлиги ва бошқалар Ҳасаналини яхшиғина қўрқувға солған, ўзининг фақат томошачиғина бўлиб юришидан ризосиз-ланган эди. Дуруст, ул Отабекнинг муҳаббатига воқиф бўлғанидан бери бир дақиқа ҳам уни ўзининг кўз ўнгидан узоқ тутмаған: маҳбубаси ким, кимнинг қизи, бирар эбини қилса мумкинми? — Мана шунингдек масалаларни текшириб, билиб ҳам ўйлаб келган эди. Аммо бу тўғрида Отабекнинг кўмагига чинлаб бел боғлашдан уни баъзи эҳтимоллар тўхтатиб: «Отабек ёш, ёшлар муҳаббати учар қуш, балки, бу кун-ерта унутиб ҳам юборар» каби мулоҳазаларда бўлинған эди. Ниҳоят, Отабекдаги ўйчанлиқ ва ўзгача ҳолларнинг кундан-кунга кучайиб бориши Ҳасанали ҳалиги мулоҳазадан воз кечдириб, бошқа йўсунларни қаратмоққа мажбур этди.\nГарчи унинг қарори бир нуқта устида тўхтаған бўлса ҳам шу ҳолда тиниб турмади, яна юз турлик бошқача йўсунларни ўйлади, минг турлик хаёлларга бориб қайтди, аммо уларнинг биттасини ҳам Отабек оғриғиға эм деб топмади ва ниҳоят:\n— Кўрай-чи, қадамим муборак бўлармикин, — деб қўйди.\nКечлик ошни ўтказгач, Ҳасанали ўз ҳужрасидан кийиниб чиқди-да Отабек ёниға кирди.\nОтабек «Бобурнома» мутолааси билан машғул эди. Баъзи бир эҳтимолларга қарши ўзининг ниятини билдирмай:\n— Менда юмишингиз йўқми, бек? — деб сўради Ҳасанали. — Ҳаммомга бормоқчи эдим…\nОтабек кўзини китобдан узмай жавоб берди:\n— Юмишим йўқ, бораверингиз.\nҲасанали чиқди. Қош қорайиб, қоронғу тушаёз-ған эди. Ҳаво булут, аччиғ, совуқ ел тўрт томонға югурар, онда-сонда қор учқунларини қувлаб зириқтирар эди. Эрув вақтида ярим белдан лой кечишка тўғри келадиган кўчаларнинг лойи қатқалоқланған, шунинг учун юргучи қийналмас, аксинча ола-чалпоқ қор пағаларини босишдан вужудга келган оёқ остидағи «ғарч-ғурч» товушлари кишига бир турлик кайф, мусиқавий енгиллик берар эдилар. Дўконлар ёпиқ бўлсалар ҳам чойхоналар очиқ, кишилар ўртага гулхан солиб, чойхоначининг баччасини гоҳи ўзларига хон кўтариб ва гоҳи «хон қизи» деб ҳам қўядирлар. Хон сайлағучилар орасида ёш йигитлар бор бўлғанидек, катта саллалик мулланамолар, етмиш ёшлиқ кексалар ҳам кўринадирлар… Қиш кечалари жуда узун, шунинг учун чойхоналар обод; халқ лаззатланиб баччанинг табаррукланган чойини ичадир, ҳуснига тамошо қилиб худонинг қудратига ҳайрон қоладилар…\nҲасанали Зиё шоҳичининг ташқарисиға келиб кирди-да, меҳмонхона даричасига қаради.\nДарича тирқишидан кўрилган ёруғлиқ меҳмонхонада киши борлиқни билдирар эди. Ҳасанали тузатиниб олди ва ичкарига кирди. Зиё шоҳичи намоз ўқумоқда бўлиб, меҳмонхона чет кишидан холи эди. Бу тасодуфдан Ҳасанали сўйинди ва Зиё аканинг намозни битиришини кутиб ўлтурди. Зиё шоҳичи ёниға салом бериб жойнамоздан орқасига қараб қўйди. Фотиҳага қўл кўтарди. Фотиҳадан сўнг келиб Ҳасанали билан сўрашди:\n— Келинг ота, тинчликми?\n— Шукур, тинчлик.\nТанча теварагига ултуришдилар. Бир мунча вақт сўзсиз эдилар. Зиё шоҳичи бу вақтсиз ташрифка тушуна олмай «нима қилиб юрасан?» дегандек этиб, бир неча қайта Ҳасаналига қараб олди.\n— Ажабланмангиз, бой ака, келишимда бир мажбу-рият бор.\n— Сизни Отабек юбордими?\n— Йўқ, ўзим келдим, бой ака.\nЗиё шоҳичи яна тушуна олмади. Тўғриси ҳам Ҳасаналининг бу келиши Зиё ака учун ёт бир иш эди. Чунки, Ҳасанали Отабекнинг қули. Қуллар билан жиддий муомалада бўлинмоқ, айниқса Зиё шоҳичилардек одамларға фавқулодда бир иш. Бунинг устига мажбурият остида ўзича келиши…\nЗиё аканинг боши қотиб охирда сўради:\nҲасанали кулимсираб олди:\n— Мажбуриятимни эшитсангиз, балки ишонмассиз.\n— Ўзингизга маълумки, — деди тузукланиб Ҳасан-али, — Марғилон келганимизга йигирма беш кун, бир ойлар чамаси фурсат ўтди. Шундан бери Отабек дард-манд.\nЗиё ака ажабланган эди:\n— Қандай дардмандлик, Отабек соғ-ку?\n— Тўғри айтасиз, — деди Ҳасанали, — аммо мен ҳам унинг дардига бир неча кунлаб тушунмай юрган эдим.\n— Хўш, дарди?\n— Муҳаббат! — деб такрорлади Ҳасанали. — Шу йигирма беш кунлик бир муддатнинг ичида ул бутунлай одамгарчиликдан чиқаёзди. Бу ўртада қандай ташвишларга тушмадим, сўрасангиз.\n— Кимга муҳаббат қўйған, хабарингиз бўлдими?\n— Бўлди. Қутидорнинг қизиға.\n— Ҳа, ҳа-а! — деб юборди Зиё ака ва бир оз ўйланғадан кейин сўради, — буни сиз аниқ биласизми?\n— Аниқ биламан.\n— Ўзи айтмаса ҳам шунга яқинлаштирди.\n— Отабек қизни қаерда кўрган?\n— Афсуски, буни била олмадим.\nҲасаналининг келиш мажбурияти ва нима учун келганлиги Зиё акага яхши онглашилди эрса-да, яна шундай бўлса ҳам сўради:\n— Ҳузурингизга келишимнинг бош сабаби ҳам шундандир, — деди Ҳасанали. — Бу тўғриға сиз қандай йўллар кўрсатасиз ва нима кенгашлар берасиз, албатта шунга қараб бир иш қиламиз, деб хизматингизга келдим.\nЗиё ака ўйлаб қолди. Қизиқ гап, деб бир-икки қайта нос отиб олди. Бу орада Ҳасанали бошдан-оёқ ҳикояни сўзлаб чиқди.\n— Нозик гап, — деди охирда Зиё ака, — агар биз Отабекни бу ердан уйландириб қўйсак, ҳожи биздан хафа бўлмасмикин?\n— Кўб яшанг, бой ака. Қулингиз ҳам бу тўғрида кўб ўйладим. Хафа бўлса нима чораким, биз шу ишка мажбур бўлған бўлсақ. Шунинг билан бирга Юсуфбек ҳожи ҳам унчалик ақлсиз кишилардан эмаски, бу гапка хафа бўлса. Аммо мен қутидор кўнадими, йўқми, деб бу томонни ўйлаб турибман?\nЗиё ака яна ўйланиб бош қашинди:\n— Айтканингиздек масаланинг бу тарафи ҳам нозик,— деди, — аммо қутидорнинг Отабекка қарашини яхши билсам ҳам ўртада йироғлиқ масаласи бор… Қизимни мусофирга бермайман, деб қўярмикин, билмадим…\n— Менимча қутидорнинг олдидан бир йўли ўтилсин,— деди Ҳасанали, — агарда кўниб хўб десаку хайр, кўнмаган тақдирда бу хабарни Отабекка еткузсак, зора, шунинг билан кўнгли совиб тушса.\nҲасаналининг бу сўзи Зиё акага ҳам маъқул бўлиб тушди:\n— Бўлмаса, қутидорникига қачон борилсин, дейсиз?\n— Бундаги ихтиёр сиздадир.\nЗиё ака ўйлаб турди-да, юзига кулги чиқарди:\n— Ҳозир борамиз, — деди, — биз ҳам умрда бир совчилиқ қилайлиқ.\nЗиё ака кийиниш учун қўзғалган эди. Ҳасанали ундан сўради:\n— Маним ҳам бирга борғаним маъқулми ёки ёлғиз ўзингиз?\nЗиё ака қўл силкиб:\n— Сизнинг боришингиздан зарар йўқ, — деди.\nОт кишнаган оқшом (қисса) 21-қисм\n21 Бойсунга тўйга жўнадим. Ер билч-билч лойлигидан, от думини тугиб қўйдим. Биродарлар, бойсунликлар қитмир эл, бахил эл, ичиқора эл! Бировга бир нима қиймайди! Ўзлари ...\nАдабиётJune 21 2019, 08:06\nМeҳробдан чаён-махдумнинг баъзи хислатлари\nЮқоридан ўқуғучиға бир даража онглашилған бўлса керакки, яқин йигирма йиллардан бери махдумнинг келими шаҳар ёки қишлоқ сўраб турған бир бекча бўласа-да, ундан ...\nАдабиётOctober 3 2018, 04:10\n8. БАХТ ВА БАХТСИЗЛИК Ошни сузиб келтиргач, меҳмонни ошға таклиф қилишдан бурун яна тоқчадаги кўвачани олиб бир пи-ёлани тўлдирди ва Отабекка узатди. — Ичинг буни ҳам, ...\nАдабиётJanuary 4 2019, 07:01


“30 кундан кейин 30 000 000 сўмли бўламан” - Darakchi\nЖАМИЯТ 27.06.2020, 02:02\nБироз аввал Президентимизнинг Наманган вилоятига ташрифи доирасида Чортоқ туманида қурилган 1000 та иссиқхона лойиҳаси ҳақида хабар берган эдик. “Бир жойда - 1000 та оила иссиқхонаси” лойиҳасига бириктириш учун талабгорлар қандай танлаб олинади?\nАслида ҳам Президентимизнинг ўтган йили Наманган вилоятига ташрифи чоғида айнан ижтимоий ҳимояга муҳтож, ишсиз, кам таъминланган оилалар бандлигини таъминлаш орқали доимий даромад манбаларига эга бўлишларига кўмаклашиш юзасидан топшириқлар берган бўлиб, шу топшириқ ижроси доирасида вилоят ҳокимлиги ҳамда Бандлик ва меҳнат муносабатлари вазирлиги ҳамкорлигида “Бир жойда - минг оила иссиқхонаси” лойиҳаси амалга оширилмоқда. Айни пайтда Чортоқ туманидаги 800 та камбағал оила аъзоларининг бандлиги таъминланди.\nТАЛАБ КЎП БЎЛСА, ТАЛАБГОРЛАР ҚАНДАЙ ТАНЛАБ ОЛИНАДИ?\nРаҳмат МАМАТОВ, Маҳалла ва оилани қўллаб қувватлаш вазири:\nЧортоқ туман маҳалла бўлимларида шакллантирилган рўйхат асосида ўша ҳудудларда камбағал деб топилган, яъни кунлик даромади ўртача 20 000 сўмдан кам бўлган оилаларнинг хонадонларига уйма-уй борилиб, “Бир жойда - минг оила иссиқхонаси” лойиҳасини таклиф этиш орқали талабгорлар танлаб олинган.\nҲАММА ҲАМ ДЕҲҚОНЧИЛИКНИ ТУШУНМАЙДИКУ?\nНозим ҲУСАНОВ, Бандлик ва меҳнат муносабатлари вазири:\nБу ердаги иссиқхоначилар билан ишлаш учун етакчи тадбиркор танлаб олинган. Улар кўчат экиш, агротехник тадбирлар учун маслаҳат бериш, дорилаш ишларини ташкил қилишга ёрдам беради ва охирида етиштирилган маҳсулотларни тўлиқ сотиб олади. Бундан ташқари Чортоқда Наманган шаҳридаги мономарказнинг филиалини ҳам очдик. Одамларни иссиқхоначилик, балиқчилик, қуёнчилик каби турли йўналишларга қисқа муддатли 3-4 кунлик курсларда ўқитамиз.\n“30 КУНДАН КЕЙИН 30 000 000 ЛИ БЎЛАМАН”\nҲамрохон ЭРГАШЕВА (28 ёш):\nБизга маҳалламиздан бу таклиф берилганида жуда хурсанд бўлганман. Сабаби иссиқхона ҳам, кредит ҳам давлат ҳисобидан. Биз яхши ишласак бўлди. Субсидия асосида 20 миллионли кредит олганман. Мен иссиқхонамга 750 туп бодринг кўчати экканимга қирқ кун бўлди. Насиб этса, кўпроқ ҳосил олмоқчиман. Бодринг 70 кунда ҳосилга киради. Ҳар тупдан 10 килограммгача бодринг олиш ниятидаман. Бу амалга ошса, бодрингнинг 1 килограммини энг камида 4 000 сўмдан сотсам, 30 кундан кейин 30 млн. сўмли бўламан.\nМазкур иссиқхоналарда жорий йилнинг якунига қадар 3,7 минг тонна сабзавот маҳсулотлари етиштирилиб, Россия ва Қозоғистонга 5 млн. долларлик сабзавот маҳсулотлари экспорт қилиниши режалаштирилган.


Тавилдара пости ўққа тутилди\nТожикистон расмийларига кўра, тожик-афғон чегараси яқинидаги милиция пости қуролланган номаълум шахслар томонидан ўққа тутилган.\nРасмийларнинг билдиришича, 15га яқин қуролланган шахс Тавилдара туманидаги милиция постига ҳужум уюштирган.\n-Ҳозирча ҳужумчиларнинг ким экани аниқ эмас, улар уюшган жиноий гуруҳ, наркотик савдоси билан шуғулланувчи шахслар ёки бирон бир экстремистик ташкилот жангарилари бўлиши мумкин. Бироқ ҳозирча бу борада ҳеч нарса дея олмаймиз, деди Тожикистон хавфсизлик хизматидаги манба Ройтерс ахборот агентлигига.\nБундан бир оз аввал Азия-плюс агентлиги ҳужумчилардан бир нечтаси жароҳатлагани¸ бироқ қочишга муваффақ бўлгани тўғрисида хабар тарқатган эди.\nТожикистон Ички ишлар вазирлиги ушбу маълумотга изоҳ бера олмаслигини билдирди.


Почта хизмати муҳим стратегик аҳамиятга эга\n«Бошпочтамт» ташқи иқтисодий фаолият божхона пости. Бу ерда турли мамлакатлардан юртимизда яшовчи фуқаролар номига келган ҳамда фуқароларимиз томонидан хориж давлатларига жўнатилаётган халқаро почта ва халқаро курьерлик жўнатмаларининг божхона назорати амалга оширилади.\nКўпчиликда “халқаро почта ҳамда курьерлик жўнатмалари орасида нима фарқ бор?” деган савол туғилиши табиий. Ўзбекистон Республикаси Адлия вазирлиги томонидан 2000 йил 11 февралда 896-сон билан давлат рўйхатидан ўтказилган “Халқаро почта ва курьерлик жўнатмалари устидан божхона назорати қоидалари”га кўра,\n-халқаро почта жўнатмалари – бу тегишли қадоқдаги манзили кўрсатилган ёзма хат-хабарлар, посилкалар ва босма нашрлар;\n-халқаро курьерлик жўнатмалари эса – жўнатилиши қисқа муддатларда қўлдан-қўлга етказиб берилган (топшириладиган) ҳолда амалга ошириладиган почта варақчалари, хатлар, бандероллар, посилкалар, босма нашрлардир.\nХориждан халқаро почта ва курьерлик жўнатмалари мамлакатимизга олиб келишда маълум бир чекловлар мавжуд.\nУнга кўра, Ўзбекистон Республикаси Президентининг 2018 йил 6 июндаги “Жисмоний шахслар томонидан божхона чегараси орқали товарларни олиб ўтишни янада тартибга солиш чора-тадбирлари тўғрисида”ги ПҚ-3512-сонли қарорининг 1/а бандида, жисмоний шахслар номига келаётган халқаро курьерлик жўнатмалари учун бир календарь чорак мобайнида — 1000 АҚШ долларигача ҳамда халқаро почта жўнатмаларида ҳар бир жўнатма учун 100 АҚШ долларигача божхона тўловларига тортилмайдиган чегараланган нормалар белгиланган.\nШунингдек, Ўзбекистон Республикаси Президентининг 2018 йил 19 июлдаги “Ўзбекистон Республикаси божхона ҳудудига жисмоний шахслар номига халқаро почта ва курьерлик жўнатмалари орқали келаётган товарлар назоратини таъминлаш чора-тадбирлари тўғрисида” ПҚ-3873-сонли қарорининг 6-бандига кўра, юридик шахслар учун бу меъёр ҳам халқаро почта, ҳам курьерлик жўнатмалари учун 100 АҚШ долларига тенг бўлган қийматни ташкил этади.\nМазкур божхона пости Тошкент шаҳрининг Сирғали туманида жойлашган. Бугунги кунда божхона постида 20 га яқин божхона ходимлари хизмат қилишади.\nБожхона постининг “Халқаро почтамт” божхона пункти мавжуд. Божхона постида божхона назорати жараёнлари автоматлаштирилган шаклда амалга оширилиб, кўрик жараёнларида замонавий ренгент қурилмаларидан фойдаланилади.\nЖорий йилнинг ўтган 9 ойи мобайнида божхона постида 4,2 минг тонна ҳалқаро почта ва курьерлик жўнатмаларининг божхона назорати амалга оширилиб, 222,9 млрд.сўмлик божхона тўловлари давлат бюджетига ўтказилди.\nХусусан, пост ходимлари томонидан 99 та ҳолатда 274,251 млн. сўмлик товар-моддий бойликлар,шунингдек бошқарманинг тезкор таркибий тузилмалар билан ҳамкорликда 6 кг.дан ортиқ гиёҳвандлик воситалари, 614 дона таркибида психотроп моддалар мавжуд бўлган таблеткаларнинг ноқонуний кириб келишининг олди олинди.\nБожхона постида халқаро почта ва халқаро курьерлик жўнатмаларининг божхона назорати ва расмийлаштируви жараёнида яратилган қулайликлар фуқароларга манзур бўлмоқда.


20 август, 2021, 01:06\nУЕФА Конференциялар лигаси плей-офф босқичида "Трабзонспор" ҳамда "Рома" жамоалари ўзаро беллашди.\nУчрашувда Лоренцо Пеллегрини 55-дақиқада ҳисобни очган бўлса, орадан 9 дақиқа ўтиб, Корнелиус мувозанатни тиклади. Ушбу баҳсда расмий ўйинлардаги дебютини нишонлаган Элдор Шомуродов 81-дақиқада "бўрилар"га ғалаба келтирган голга муаллифлик қилди.\nЭнди томонлар жавоб ўйинида 1 ҳафтадан кейин Римда тўқнаш келади. Мазкур жуфтлик ғолиби гуруҳ босқичига йўл олади.\nРомани голларида Турк шарҳловчисини ҳам дами ичмга тушиб кетди. Лекин Элдорни Женоадан ўтганини ва Ўзбек футболчисилигини айтди ҳар ҳолда.\nСпорт твда шарҳлаган укамиз бироз камтар экан. Элдорни. Голда яҳши бақирмади ҳам, биз ҳам ўша Араб, турк ва Ингилз, Европа шарҳловчилари берадиган эмотцияларга ҳавас қилиб юрамиз. Билмадим биззикиларга нимадир етишмайди... бўлмаса Ғалаба голи, Евро мусобақа, ҳалқаро майдор, расмий ўйин, дебют ватандошимиздан. Бақирмайсанми гоооооооооооолллллллллллл деб давомли қилиб, бир мазза қилайликда..... Эмотция етмади, ёки камтарликми... тортинчоқ эканда... майли Омад ҳаммага.\nЭлдор маладец укам. Шундай яҳши давом этавергин фақат омад. Давомли бўлвурсин. Биз роса хурсан Элдорнинг голларидан. Лекин зўр бўлдида. Моур Борха Майёрални таёрлаб алмаштирмоқчи бўлганда Элдордан ғалаба голи. Суперрр стар мавсум учун. Олға бос Элдор...


ОАВ: АҚШ Конгресси Трампнинг бизнес алоқаларини текширади\n09:35 / 19.05.2017\nАҚШ молиявий разведкаси Америка Конгресси Вакиллар палатасига президент Доналд Трамп ва унинг атрофидагиларнинг Россия билан бизнес алоқалари борлигини текшириш бўйича зарур бўлган маълумотларни тақдим этди. Бу ҳақда CNN телеканали хабар қилмоқда.\nМанбаларнинг сўзларига кўра, АҚШ Молия вазирлиги таркибига кирувчи молиявий разведка Вакиллар палатасининг разведка бўйича махсус қўмитасига махфий ҳужжатлар билан танишиш имконини берган.\nАввалроқ, Конгресснинг икки палатасининг ушбу масала бўйича қўмиталари молиявий разведкага мурожаат қилиб, шундай маълумотларни тақдим этишни сўраган эди. Сенат махсус қўмитаси ҳам шу маълумотларни олганини бу идорадаги демократ Марк Уорнер тасдиқлаган эди.\nСенатнинг разведка бўйича махсус қўмитасининг демократ аъзоси демократ Рон Уайден The Wall Street Journal газетасига берган интервюсида, уни биринчи галда пулларни ўтказиш учун сохта компаниялар ёки кимгадир кўчмас мулк берилгани қизиқтиришини айтган эди.\nҲозирча, молиявий разведка вакиллари ушбу хабарни изоҳлашни рад этишган. Президент Трампнинг ўзи Россияда бизнеси ҳам йўқлигини, Москва билан бирор соҳада алоқа ҳам қилмаслигини таъкидлаб келади.\nАҚШ разведка Доналд Трамп


Озодбек Назарбеков: «Ўзбекистонда бизнесларим жуда ҳам кўп» » Ўзбекистон янгиликлари – Zamin.uz\n26 сентябрь 2019, 19:35\nМухлислар орасида «Озодбек Назарбековнинг ёқилғи қуйиш шохобчалари, меҳмонхона-ю, ресторанлар тармоғи каби бизнеслари бор», мазмунидаги гаплар тарқалган. Озодбек Назарбеков ушбу гап-сўзларга суҳбат давомида ойдинлик киритди:\nОдамларнинг нима бизнес билан шуғулланишимни билишини истаганимда ҳаммасини айтардим. Бу бизнес дейдиган даражада жуда бир катта бизнес ҳам эмас, фабрика ёки завод эмас, очиғини айтганда, рўзғоримга етадиган майда бизнезлар, холос. Худога шукр, уй-жойим, машинам бор. Эҳтиёжларим эса ўша майда бизнесларимдан қопланади. Бундан ортиғи керак ҳам эмас.\nЯнгиликлар » Жамият » Озодбек Назарбеков: «Ўзбекистонда бизнесларим жуда ҳам кўп»


Мурод Хонтўраевни пичоқлаганлар шахсига аниқлик киритилди – Газета.uz\nМурод Хонтўраевни пичоқлаганлар шахсига аниқлик киритилди\nАралаш жанглар устаси Мурод Хонтўраевни пичоқлаган шахслар кимлиги аниқланди, тергов ҳаракатлари давом этмоқда.\n7 декабр 2018, 10:30 Жамият\n26 ноябрь куни аралаш жанглар устаси Мурод Хонтўраев Тошкент марказидаги офисида бир гуруҳ ниқобланган номаълум шахслар томонидан пичоқланган эди. Мазкур ҳолат тасвирланган видеолавҳалар ижтимоий тармоқларда қизғин муҳокамаларга сабаб бўлди.\nSevimli телеканали «Замон» дастурининг хабар қилишича, айни вақтдан барча гумондорлар шахсига аниқлик киритилган.\nТошкент ИИББ Ахборот-мультимедия маркази вакилининг телеканалга маълум қилишича, ҳозирда ушбу воқеанинг барча иштирокчилари шахсига аниқлик киритилган. Бироқ Жиноят-процессуал кодексига асосан жиноят иши бўйича лозим бўлган тергов ҳаракатлари бўйича бошқа маълумотлар ошкор қилинмади.\nЭслатиб ўтамиз, спортчининг пичоқланиши видеога тасвирланган ҳолат юзасидан шу куннинг ўзида Тошкент ИИББ ҳузуридаги тергов бошқармаси томонидан Ўзбекистон Жиноят кодексининг 277-моддаси 2-қисми «б» ва «в» бандлари (безорилик, бир гуруҳ шахслар томонидан совуқ қурол ёки кишининг соғлиги учун амалда шикаст етказиши мумкин бўлган нарсаларни (қурол сифатида) намойиш қилиб, уларни қўллаш билан қўрқитиб ёхуд қўллаб) бўйича жиноий иш қўзғатилди.\n«Газета.uz» 4 415\nМурод Хонтўраевга қилинган ҳужум тафсилотлари ошкор бўлди 27 ноябр 2018, 20:25\nАралаш жанглар устаси Мурод Хонтўраев пичоқланди 26 ноябр 2018, 23:20


«Қамалиб қолсам бир ойга бормай ўлиб кетсам керак», деб ўйлардим — Саид-Абдулазиз Юсупов – Газета.uz\nФото: Xabar.uz (архив)\nЖурналист ва ОАВни ривожлантириш жамғармасининг собиқ раҳбари Саид-Абдулазиз Юсупов қамалгандан кейинги кечинмалари тўғрисида мақола ёзди. Мақола ЖИЭББ муассислигидаги газетада эълон қилинди.\n30 январ 2020, 10:14 Жамият\nФирибгарликда айбланиб қамалган журналист ҳамда Мустақил босма ОАВ ва ахборот агентликларини қўллаб-қувватлаш ва ривожлантириш жамоат фондининг собиқ раҳбари Саид Абдулазиз Юсупов Ўзбекистон Ички ишлар вазирлиги Жазони ижро этиш бош бошқармаси муассислигидаги «Вақт-Время» газетасига қамоқхона ва «Сангород»даги кечинмалари ҳақида мақола ёзди. Қуйида мақолани тўлиқ ҳолда эътиборингизга ҳавола этамиз.\nИчки ишлар вазирлиги Жазони ижро этиш бош бошқармаси муассислигидаги «Вақт-Время» газетасидан олинди.\nИнсон озодлик аталмиш неъмат қадрини уни йўқотганида теранроқ ҳис қилади. Бу тушунча озодликдан маҳрум этиш жазосига ҳукм этилган инсонга янада яқинроқ. Ўз жазо муддатини ўтар экан-у, кўп нарсаларни англайди, бутун ҳаётини тафтиш қилади. Ота-онаси, аёли, фарзандларининг соғинчи тун-у кун тиғ каби юрагига санчилади.\nТақдирдан қочиб қутулиб бўлмаслиги ҳақиқат. Қисматим экан, мен ҳам бугун маҳкумман. Тан олиб айтишим керак-ки, озодликда маҳкумлик ҳаёти ҳақида кўп эшитиб, даҳшатга тушардим. Озодликда ҳам соғлиғим ёмон бўлгани боис, «қамалиб қолгудек бўлсам бир ойга бормай ўлиб кетсам керак» деган фикрга борардим.\nТергов, суд жараёнларидан сўнг «ниҳоят» белгиланган жазо муддатимни ўташ учун колонияга келганимда озгина шок ҳолатини бошимдан ўтказдим. Ёмон хаёлга борманг. Яхши маънодаги шок эди бу! Чунки жазони ижро этиш муассасаси ходимларининг «сиз"лаб мурожаат этишгани, қўполлик қилмай, нафсониятга тегмай муомала қилишлари мени ҳайратлантирди.  Хаёлимнинг қайсидир бир бурчагида «кесатиқ қилишмаяптимикин» деган ўй ҳам ўтди, рости. Мени ҳақиқатда яхши маънода шокка туширган нарса жазони ижро этиш муассасаларидаги тиббиёт ходимлари бўлишди. Нега? Чунки у ерга келганимнинг иккинчи ҳафтаси тобим қоча бошлади. Ўша пайтда менинг тушунчам шундай эди: «тамом, касал бўлдинг, ҳеч ким тузатмайди, сен учун жон куйдирмайди». Лекин жоним оғригач шифокорни сўрадим. Ҳаммаси шундан бошланди. Аввал бири келиб дори бериб кетди, кейин иккинчиси келиб аҳволимни сўради. Кечга яқин ҳамшира қон босимимни ўлчади, яна дорилар берди. Эртасига шифокор тўлиқ текширувдан ўтказиб, даволаш учун маҳкумлар орасида «Сангород» дея аталадиган ҳозирги кунда 23-сон маҳкумларга мўлжалланган ихтисослаштирилган касалхонага жўнатишди.\nБу ерда эса… Мен ҳайрат ичида яшадим. Чунки колонияда ҳам, бу «Сангород» номли касалхонада ҳам мени шок ва ҳайратга солган ягона нарса бу — МУНОСАБАТ эди! Маҳкумга инсондек муносабат!\n23-сон маҳкумларга мўлжалланган ихтисослаштирилган касалхона — бутун республика бўйлаб маҳкумлар келиб даволанадиган МАСКАН. Мен бу ерда жуда кўп маҳкумлар билан танишдим, суҳбатлашдим. Уларнинг орасида оиласи ночор аҳволда бўлганлари ҳам бор. Сўзларига қулоқ солганимда, аксарияти уйдан хат-хабар олганини, маҳаллий ҳокимият ва ички ишлар тизими ходимларидан иборат масъуллар оиласидан хабардор бўлиб, моддий ёрдам беришгани, кимнингдир фарзандини даволатган бўлса, яна кимнингдир оила аъзоларини иш билан таъминлашда ёрдам кўрсатишганини айтиб, «Давлат биз маҳкумлар оилаларига ҳам катта ғамхўрлик қилмоқда, улар учун ташвиш тортишимизнинг олдини олмоқда, бу билан бизга ҳам ғамхўрлик қилмоқда», «Президентимизга минг раҳмат, давлат оила аъзоларимиздан хабар олаётган экан» каби юзлаб самимий эътирофларни эшитдим. Албатта, гуруч курмаксиз бўлмайди. Жамият ҳаётидаги ўзгаришларни чин дилдан миннатдорчилик билан эътироф этаётганлар орасида гоҳида битта, иккита бу ислоҳотлар моҳиятини тўлиқ англолмаётганлар, билиб-билмасдан ношукурчилик қилиб қўядиганлар ҳам топилади. Аммо шукр-ки, улар жуда озчиликни ташкил қилади, мингтадан битта.\nШундай бўлса-да, муассасасининг тарбия масалалари бўйича масъул ходимлари томонидан ҳар ҳафта ўқув машғулотлари ўтказилиши, жамоат арбоблари, диний уламолар, жамоатчилик вакиллари таклиф этилиб, учрашувлар ташкил этилиши фақатгина жисмоний эмас, балки руҳий ва ақлий соғломлашиш учун ҳам шароит яратилганини кўрсатади. Мени лол қолдирган жиҳат ушбу жараёнларда кўпчилик тасаввур қилганидек маҳкум фақат индамай тинглаб ўтириши эмас, балки савол бериб, ўз фикрларини баён этиши ҳам мумкин экан. Тушуняпсизми, бу ерда маҳкумларнинг яъни бизнинг ўз фикримизни очиқ баён этиш ҳуқуқимиз амалда таъминланган, таъминланмоқда. Бу жуда ҳам муҳим! Айниқса, мамлакат сиёсий ҳаётидаги муҳим воқелик 22 декабрда бўлиб ўтган сайловларда маҳкум эканлигимизга қарамасдан овоз бериш ҳуқуқи таъминлангани шахс сифатида (биз маҳкум бўлсакда) шу жамиятнинг, давлатнинг бир бўлаги эканлигимизни ҳис этишимизга туртки бўлди.\nАлбатта, ўқувчи учун мен "фаришталар" дея кимни атаганим қизиқ. Мен ердаги фаришталар дея, тиббиёт ходимлари, шифокорлар-у ҳамшираларни назарда тутаман. Бу соҳа вакилларини озодликда кўп кўрганман, дўст тутинганман. Озодликда доимо бир нарсанинг гувоҳи бўлардим: шифокор ўз олдига келган беморга у ким бўлишидан қатъи назар, ўғрими-тўғрими, каззобми-ҳалолми, бойми-камбағалми, фарқи йўқ, бир хил инсоний назар, беморга шафқат назари билан қарашади. Тўғрисини айтганда, мени бу муассасага олиб келишганида форма кийган шифокорларни кўриб анчайин совуқ ва қўпол муомала кутган эдим. Аммо биринчи кундан «Терапия ва Неврология» бўлими раҳбари ва даволовчи шифокорларнинг, айниқса, ҳамширалар ва ўрта тиббий ходимларнинг юксак интеллект ва маданияти, профессионал муносабатларини кўриб ҳақиқий ички эврилишни бошимдан кечирдим ва бўлимда даволанаётган бошқа маҳкумлардан ҳам эшитдим.\n23-сон ММИКни, гарчи тиканак симлар билан ўралган бўлсада, фаришталар ишлайдиган, маҳкумлар шифо топадиган «Фаришталар шаҳарчаси» деб билдим.\nМазкур муассаса ходимлари маҳкумларни фақатгина дори-дармонлар билангина эмас, юксак профессионал даражада психологик ёндошув асосидаги муомала маданияти билан ҳам даволаши мени ҳайратга солди. Президент ислоҳотларини тўлиқ амалиётга татбиқ этиб, янгича ёндошувда ишни ташкил этаётган маҳкумлар учун ихтисослашган касалхона жамоасига ва жазони ижро этиш бош бошқармаси раҳбариятига самимий миннатдорчилигимни билдираман.\nОАВни қўллаб-қувватлаш жамғармаси директори қўлга олинди 12 май 2019, 07:12


Нурота тумани ҳокимлиги расмий веб-сайти Навоий вилояти ҳокими Нормат Турсунов Нурота туманида бўлди ва амалга оширилаётган ишлар билан яқиндан танишди. » Нурота тумани хокимиятининг расмий сайти\nНурота » Xокимият » Ташкилий тузилма » Навоий вилояти ҳокими Нормат Турсунов Нурота туманида бўлди ва амалга оширилаётган ишлар билан яқиндан танишди.\nНавоий вилояти ҳокими Нормат Турсунов Нурота туманида бўлди ва амалга оширилаётган ишлар билан яқиндан танишди.\n10 ноябр 2021 admin\nВилоят ҳокими Н.Турсунов дастлаб "Чашма" тарихий-меъморий мажмуасида бўлиб, бу ерда амалга оширилган ишлар билан танишиб чиқди.\nШундан сўнг, кейинги манзил тумандаги энг чекка ҳудудлардан бири бўлган "Сувлиқ" МФЙга йўл олинди.\nТуман марказидан 70 км узоқликда жойлашган ушбу қишлоқ тоғли ҳудудда жойлашган. Аҳолисининг асосий даромад манбаи қишлоқ хўжалиги бўлиб, чорвачилик билан шуғулланишади.\nВилоят раҳбари қишлоқ нуроний отахонлар билан самимий суҳбат қилиб, аҳолининг турмуш тарзи, уларни қийнаб келаётган муаммоларини тингланди.\nШунингдек, қишлоқ врачлик пунктидаги шароитлар билан танишиб, бинони қайта реконструкция қилиш кераклиги ва малакали шифокор билан таъминлаш бўйича мутасаддиларга тегишли кўрсатмалар берилди.\nБундан ташқари қишлоқнинг асосий кўчаларига тунги чироқлар ўрнатиш, қўшимча трансформатор билан таъминлаш, нуронийлар учун дам олиш маскани барпо этиш ҳамда МФЙдаги хотин-қизлар учун 50 ўринли тикувчилик цехи қуриш ишлари белгилаб олинди.\nВилоят раҳбари маҳалладаги 24-умумтаълим мактабида бўлиб, таълим муассасасида яратилган шароитлар билан ҳам яқиндан танишди. Шуни таъкидлаб ўтиш жоизки, Нурота туманидаги барча умумтаълим мактаблари қайта реконструкция қилинганлиги ва моддий техник базаси мустаҳкамланганлиги эътироф этилди.\n— Вилоят ҳокимининг Нурота туманида айнан бизнинг Сувлиқ маҳалламиздан иш бошлаганлиги барчамизни хурсанд қилди, — дейди "Сувлиқ" МФЙ нуроний отахони Хазрат бобо Маматов.\nҚизилча МФЙда "Обод қишлоқ"\nОлий Мажлис Сенати раиси бошчилигидаги Ишчи


Қозоқларга ҳам мардикор керак эмас\n28 июн 2022, Тошкент вақти: 12:19\nИқтисодий бўҳрон зарбасига учраган Қозоғистон эндиликда номаълум муддатга минтақа мамлакатларидан келаётган муҳожирлар меҳнатидан воз кечиб туриши мумкин.\nҚозоғистон президенти Остона шаҳри нафақат маҳаллий аҳоли, балки Ўзбекистон, Тожикистон ва Қирғизистондан келган меҳнат муҳожирларини ҳам иш билан таъминлаганини таъкидлади.\nҚозоғистон раҳбарининг бу таъкиди пойтахтнинг ижтимоий-иқтисодий тараққиётига бағишлаб Остона шаҳри ҳокимиятида ўтказилган мажлисда чоғида айтилди.\n- Улар бу ерда ишлаяптилар ва биз бу билан ўз қўшниларимизга билвосита ёрдам кўрсатдик, десак бўлади, - дея таъкидлади Қозоғистон президенти.\nҚозоғистонда меҳнат қилаётган ўзбекистонликлар ҳам Қозоғистонда ишлаш орқали ўз молиявий аҳволларини анча ўнглаб олганларини эътироф этадилар.\n- Ўзбекистонликлар кўп бу ерда. Энди тирикчилик деб юришибди-да. Лекин ўзимиздан кўра бу ерда яхши иш қилиб, яхши пул топишаяпти ҳозир. Бу ерда топган пулимиз тўпланади-да худди банкка ўхшаб, кейин бу пулларни дарров банк орқали уйга жўнатамиз. Тўй қиласиз, уй қилиш керак бўлади Андижонга бориб. Ўзимизда ҳаммаси қоринга кетиб қолади. Мана, ёш бўлганимиз билан иккита боламиз бор, уларга суннат тўйи қилиш керак, шунга юрибмиз-да, - дейди ўзининг Андижондан эканини айтган меҳнат муҳожири.\nБироқ бир неча ойдан буён Қозоғистонда маҳаллий ҳуқуқ-тартибот идоралари қўшни мамлакатдан келган меҳнат муҳожирларини овлаш ишларини фаоллаштириб юборганларини кузатиш мумкин. Бу эса ўзбекистонлик меҳнат муҳожирларида ҳадик-хавотир уйғотмоқда:\n- Ҳозир бу ердаги аҳвол ҳам унча яхши эмас. Қаттиқ рейд бўлаяпти айни кунда. Ички ишлар бошқармаларига борсангиз, қанча одам кетаётганини, қанчаси депортация қилинаётганини, қанчасининг устидан суд бўлаётганини кўрасиз, ишлашга рухсат йўқ, - дейди Зафаржон исмли ўзбекистонлик суҳбатдош.\nҚозоғистонда ишлаётган меҳнат муҳожирлари ҳозирда дуч келаётган муаммоларга изоҳ берган аксар кузатувчилар эса мамлакат пойтахти - Остонанинг қурилишида кўплаб мардикорлар кучидан фойдаланган қозоқ расмийлари эндиликда уларни кераксиз буюмдек осонгина мамлакатдан бадарға қилаётганларини таъкидламоқдалар.\nИнсон ҳуқуқлари халқаро бюросининг Олмаота ваколатхонаси миграция ишлари бўйича мутахассиси Виктория Тюленеева буни давлатнинг фойдапарастлиги билан изоҳлайди:\n- Буни давлатнинг ҳар ерда ва ҳар доим муайян фойда топишга интилуви, деб атасак бўлади. Ўз вақтида бу меҳнат муҳожирлари керак эди, ўша пайтда давлат ҳам кўп нарсага кўз юмиб келарди. Энди эса улар керак бўлмай қолдилар, шу сабабли давлат меҳнат муҳожирларидан қутулишга қасдланиб, кўнглига келган ишни қилмоқда, - дейди Виктория Тюленева.\nАйни пайтда миграция ишлари бўйича халқаро ва маҳаллий нодавлат ташкилотлари қозоқ расмийлари муҳожирот муаммосини меҳнат муҳожирларини мамлакатдан бадарға қилиш, уларни қўрқитиш-у жазолаш билан эмас, балки Қозоғистонда миграция оқимини бошқаришни йўлга қўйиш билан ҳал қилсалар, мақсадга мувофиқ бўлишини урғуламоқдалар.


Россия Мудофаа вазирлиги Туркия-Сурия чегарасидаги бензовозлар фотосуратларини эълон қилди\n19:58 / 02.12.2015\nРоссия Мудофаа вазирлиги Сурия ва Туркия ҳудудида тўпланган бензовозлар акс этган фотосуратларни эълон қилди. Улар вазирлик сайтида эълон қилинди.\nҚайд этилишича, Суриядаги операциялар жараёнида ИШИДнинг Сурия ва Ироқ ҳудудидаги ўз назорати остида бўлган минтақалардан Туркияга нефть ташилишининг учта асосий йўналиши аниқланган.\n“Ғарбий йўналиш Туркиянинг Ўрта Ер денгизи қирғоғидаги портларига чиқса, шимолийси Туркия ҳудудидаги Батман нефтни қайта ишлаш заводига йўл олади. Шарқий йўналиш эса Жизр аҳоли пунктидаги йирик юк ортиш ва тушириш базасига қаратилган”, -дейилади хабарда.\nВазирликнинг айтишича, Туркия томонидаги А квадратда 240та бензвоз ва юк машинаси бўлса, Сурия ҳудудидаги В квадратда 46та бензовоз ва юк машиналари қайд этилган. Улар чегарадан ўтишни кутиб туришибди.


Меҳмондорчилик 34 — Dilkashradio.com\nАссалому алайкум хурматли радио тингловчи мухлислар. Яна эфир орқали сизлар билан дийдор учрашиб турганимиздан бағоят мамнунмиз. Келинг хурматли тингловчи бугунги эшттиришимиз орқали сизлар билан мехмондорчилик хақида сўз юритайлик. Хурматли радио тингловчилар Муқаддас китобда мехмондорчилик хақида етарли даражади кўп гапирилади. Ўйлаймизки бундан кўзланган асосий мақсад, хар биримизга мехмондўст бўлишни ўргатиш бўлса керак. Келинг римликларга мактубининг ўн иккинчи боби ўн учинчи оятини кўриб чиқайлик: “ Имонлиларнинг эхтиёжларини таъминлашда иштирок этинглар.\nМехмондўст бўлишга жон куйдиринглар”. Ха албатта биз бошқаларга нисбатан мехмон дўст бўлишимиз екрак. Уйимизга ташриф бюрган хар қандай инсонларни мехмон сифатида кутиб олмоғимиз зарур. Бу дегани иложи борича мехмонларни хурсанд қилиб, кўнглини кўтаришга харакат қилишдир. Бу эса бизнинг халқимиздаги бўлган энг олий хислатлардан бири десак хам бўлади. Шу оятни ўқиганимизда бир савол пайдо бўлади. Биз қандай қилиб бошқаларнинг эхтиёжини тўлдиришимиз мумкин. Бизга яхши маълумки мехмондорчиликни, бизнинг халқимиз фақатгина чой бериш билан кутмайди.\nАлбатта бозор учар қилинади. Энг эхши таомлар таёрланади. Иложи борича мехмонларни хурсанд қилиб, кўнглини кўтаришга харакат қилишади. Агар яна муқаддас китобга мурожат қиладиган бўлсак, Раббимиз Исо Масихнинг Марям ва мартанинг уйида мехмон бўлганлигини кўришимиз мумкин. Албатта ушбу мезбонлардан бири Раббимизнинг қўл ва оёқларига сув қуйиб унга илтифот кўрсатди. Иккинчиси эса мехмон учун озиқ овқатлар тайёрлаш билан оввора бўлган. Ўйлайманки иккиси хам мехмонлар учун зарур бўлган ишларни бажариш билан оввора эдилар.\nАгар ушбу воқеани хозирги кунга солиштирсак хозир хам уйимизга ташриф бюрган мехмонни қўлига сув қуйиб уни яхши дам олиши учун шароит яратиб берамиз. Шу билан бирга мехмонни қорнини тўйдиришга хам харакат қиламиз. Лекин мехмондорчилик пайтида энг мухим нарсалардан яна бири. Мехмонни очиқ чехра билан кутиб олиш ва хурсандчилик билан кузатишдир. Тўғри бъази пайтларда кўнглингизга ўтирмаган инсон хам сизникига ташриф бюриши мумкин. Лекин хар биримиз Худованднинг олдида ўз бурчимизни адо этмоғимиз лозим. Уйингизга ким мехмон бўлиб келишидан қаттий назар очиқ кўнгилли билан кутиб олинг.\nМанашу нарса мехмондорчиликнинг асосий сирларидан бири. Чунки мехмонни олдига турли хил қиммат бахо таъомлар қўйишингиз мумкин. Шу билан бирга бир оғиз қўпол сўз ёки кайфиятнинг ёмонлиги, мехмон учун янада қимматга тушиши мумкин. Хурматли тингловчи бир эслаб кўрайлиг-а! Раббимиз Исо Масих хожда осилиб турган пайтини. У қанчалик қийналган эди. Одамлар уни устидан кулишди. Лекин Раббимиз ўша инсонларни кечиришини Худодан илтижо қилиб сўради. Буни қанжалик қийин эканлигини бир кўз олдимизга келтириб кўрайлига! Хурматли тингловчи биз ишонамизки хар биримиз мехмондорчилик қилишни яхши биламиз ва ўз ўрнига қўйиб қўямиз. Хайр соғ омон бўлинг.


БАРЧАНИ ФАОЛЛИККА ЧОРЛАЙМАН\nЎзбекистон Республикаси Олий Мажлиси Сенатининг йигирманчи ялпи мажлисида нутқ сўзлаган Президентимиз Шавкат Мирзиёевнинг ҳар бир гапларини жон қулоғим билан тингладим. Юртбошимиз шу куннинг энг долзарб масалаларига алоҳида-алоҳида тўхталганликлари ҳеч биримизни бефарқ қолдирмади.\nДавлатимиз раҳбарининг оилани мустаҳкамлаш, оналик ва болаликни муҳофаза қилиш, аёлларнинг ҳуқуқ ва эркинликлари, қонуний манфаатларини таъминлаш борасидаги гаплари, айниқса, диққат-эътиборимни тортди. Хотин-қизлар замонавий касб-ҳунарни эгаллашлари учун керакли шароитларни яратиш зарурлигига бирма-бир тўхталганликлари барчани ниҳоятда хурсанд қилди. Чунки бугунги кунда аёлларни иш билан таъминлаш энг долзарб масалалардан бирига айланган.\nПрезидентимиз тўғри йўлдан адашаётган, хусусан, жиноятчилик ва ҳуқуқбузарликлар содир этаётган аёллар муаммосига бежиз тўхталмадилар. Ахир, кундалик турмушимизда мана шундай хотин-қизлар учраётганидан асло кўз юмиб бўлмайди. Айниқса, одам савдоси, оилавий ажримлар, ўз жонига қасд қилиш ҳолатларида аёлларнинг иштироки жуда аянчли. Ваҳоланки, ўзбек аёли одоб-ахлоқи, сабр-бардоши, ҳаё ва ибоси билан асрлар давомида бошқаларга ўрнак бўлиб келган.\nШундай экан, бу борада фаол иш ташкил этишимиз, аҳволни ўнглашимиз лозим. Оила, маҳалла ва жамиятда тинчлик муҳитини мустаҳкамласак, ўқувчи қизлар тарбиясига эътиборни янада кучайтирсак, юртимизнинг халқаро майдондаги нуфузи мустаҳкамланишига ўз ҳиссамизни қўшган бўламиз. Зеро, халқаро рейтингларда айни шу масалалар ҳам инобатга олинади.\nҲар бир маҳаллада ибрат қилиб кўрсатишга арзийдиган оилалар, оналар, опаларимиз бисёр. Бизнинг маҳалламизда ҳам ана шундай табаррук зотлар кўплаб топилади. Мисол тариқасида айтадиган бўлсам, ҳаммамиз учун ибрат бўлган Каримахон ая Фозиловани олайлик.\nБу опахоннинг суяги меҳнатда қотган. Умри ҳам ҳалол ва фаол меҳнат қилиш билан ўтди. Опани барчамиз донгдор пиллакор сифатида ҳам яхши биламиз ва уни ниҳоятда ҳурмат қиламиз. Насибхон ота Боқиев билан 11 нафар фарзандни эл корига ярайдиган қилиб тарбиялаган бу онахон турмуш ўртоқлари қазо қилганларидан кейин ҳам матонат ва садоқат билан умргузаронлик қилдилар. Меҳнат қилишдан асло чарчамадилар.\nАйни кунда 40 набира, 31 эваранинг момоси ҳисобланган Каримахон аяни ҳаммамиз чин дилдан эъзолаймиз. Чунки бу инсон ҳаётининг ўзи бир мактаб, қолаверса, ўгитлари ҳам ҳикматларга тўла бир кондир.\nБиз, яъни фаол аёллар мана шундай ибратли онахонларимиз турмуш тарзларини чуқур ўрганиб, улардек сабр-бардошли, хаёли-иболи бўлишни фарзандларимизга уқтирсак, нохуш ҳолатлар асло рўй бермайди. Дилбар қизларимиз жиноятдан ўзини йироқ тутади. Лобар опалар эса ҳалол меҳнат билан жамият тараққиётига ҳисса қўшади. Келинглар, азизлар, барчамиз Юртбошимиз даъватларига лаббай, деб жавоб берайлик. Ҳар соҳада фаоллик кўрсатиб, озод ва обод Ватанимиз гуллаб-яшнаши учун муносиб ҳисса қўшайлик!\nМуҳаббат ЗУФАРОВА, «Садача» маҳала фуқаролар йиғинининг\nхотин-қизлар билан ишлаш ва оилаларда маънавий-ахлоқий\nқадриятларни мустаҳамлаш бўйича мутахассиси.


ИМКОНИЯТИ ЧЕКЛАНГАН ОИЛА ВАКИЛЛАРИГА ХУРСАНДЧИЛИК УЛАШИЛДИ — Shahrisabzt.UZ\nИМКОНИЯТИ ЧЕКЛАНГАН ОИЛА ВАКИЛЛАРИГА ХУРСАНДЧИЛИК УЛАШИЛДИ\nShahrisabz tumani 25.11.2019 Mahalliy\nКўча-кўйда имконияти чекланган кишиларни учратганимизда, беихтиёр уларга ёрдамга ошиқамиз. Дилимиздаги меҳр ва раҳм-шавқат туйғуларини сира ҳам яшира олмаймиз. Албатта, бу ҳолат ҳам инсонийликнинг бир белгисидир. Лекин орамизда шундай кишилар борки, улар шаҳар маркази тугул, ҳатто ўз маҳалласини ҳам айланишларига имконияти бўлмайди.\nКуни кеча Шаҳрисабз туман ҳокимлиги, сектор раҳбарлари ва туман ҳотин-қизлар қўмитаси ҳамкорлиги асосида туманда ногиронлиги мавжуд хонадон эгалари ҳолидан хабар олиниб, уларга ногиронлик аравачалари топширилди.\n— Очиғини айтсам, мен бугун жудаям ҳурсандман, — дейди Шаҳрисабз тумани Хитой қишлоғида яшовчи фуқаро Хабиба Мустафоева. – Сабаби, фарзандим Жавоҳиржон мендан анчадан буён ҳайвонот боғига олиб боришимни истаётган эди. Лекин, негадир бунинг имкониятини қила олмасдим. Чунки, Жавоҳиржонни аравачасиз ҳолда бирор ерда олиб боришнинг ҳам имконияти ўзига яраша эди-да. Энди эса фарзандимга берилган ушбу аравача билан унинг ҳар бир истаги ушалишни бошлайди. Албатта, боламнинг хурсанчилиги мен учун ҳамма нарсадан устундир. Авваломбор, ушбу хурсанчилигимизга ўз ҳиссангизни қўшганларингиз учун барчаларингизга минг бор раҳмат. Сизлар туфайли, бугун хонадонимизга файз, барака ёғилиб келди.\nШундан сўнг, ҳамкор ташкилотлар тумандаги Тудамайдон, Хазара ва Улоч қишлоқларида ҳам бўлишиб, у ерларда яшовчи 3 нафар хонадон вакилларининг ҳам ногиронлик аравачасига бўлган эҳтиёжлари таъминланди.\nИСРОИЛ АМАНОВ ШАҲРИСАБЗ ТУМАН ҲОКИМИ ЭТИБ ТАСДИҚЛАНДИ\n“Ёшлар ойлиги”да долзарб масалаларга эътибор қаратилмоқда


6015 Ўқиш режими + -\nҚирғизистонда мусулмонларлар учун «Umma» номли журналнинг биринчи нашри чоп этилди. Мамлакатдаги биринчи Ислом мавзусига оид рус тилидаги бу нашр кварталда бир марта чиқади. Журналдан мақсад – миллати, ёши ва жинсидан қатъи назар, барча мусулмонларни бир умматга бирлаштиришдир.\nЖурналда геосиёсат, маданият, фан, спорт, саломатлик, оила ҳамда фарзанд тарбияси мавзуларига Ислом назари орқали фикр билдирилади. Дин тарихи, тараққиёти каби билим оширишга доир мақолалардан ташқари, турли давлатлардаги бугунги кун мусулмонларининг ҳаёт тарзларини ёритиб бориш ҳам режалаштирилган.\nЎқувчилар Қирғизистондаги мусулмонларнинг спорт, фан, маданият соҳаларида эришаётган ютуқларидан хабар берувчи реал воқеалар билан танишишлари мумкин бўлади. Алоҳида рукн эса Ислом дини ҳақидаги ҳар хил афсона ва стереотипларни синдиришга, ёш ўқувчиларнинг дунёқараши ҳамда турли соҳалардаги билимларини оширишга бағишланади.\n«Биз журналимиз орқали Ислом дини фақатгина диний расм-русумларни бажариш билан чекланиб қолиш эмаслигини кўрсатишдир. Бу дин – кўп қиррали ва бағрикенглилик диний, ақлий ва маданий қадриятларнинг ўзаро ҳурмати асосида қурилган эканини кўрсатиш», – деб таъкидлайди журналнинг бош муҳаррири Элиана-Марям Саттарова.\nЖурналнинг диний муҳаррири Қодир Маликовнинг айтишича, мусулмонлар, миллатидан қатъи назар, бир умматга бирлашишлари, балки бошқа дин конфессияларини ҳам ҳурмат килишлари лозимдир. «Қирғизистондаги Ислом ва православлар динларининг дўстона муносабатлари бунинг яққол намунаси бўлиши мумкин», – дейди у.\n“Ислом тарихига саёҳат”\nБисмиллаҳир роҳманир роҳим Расулини юбориб, у зотга энг гўзал ва ҳикматли амалларни суннат қилиб берган Аллоҳ субҳонаҳу ва таолога батамом ҳамдлар бўлсин давоми...\n11:00 / 28.10.2019 1187\nИккинчи кун... Ассалому алайкум Мана бугун Рамазоннинг иккинчи куни. Иккинчи кун биринчисига қараганда енгилроқ ўтяпти. Биласизми, кеча нима бўлди Дадам билан давоми...\n09:16 / 28.05.2017 1369\n04:51 / 08.06.2019 4581\nТилдан келадиган офатлар кўп ва турлитуман бўлиб, улар қалбни сархуш қилади. Одам табиатида ҳам уларга мойиллик бор. Мазкур офатлардан қутулишнинг энг осон йўли давоми...\n02:26 / 10.11.2016 3037


БАЙРАМЛАР МУБОРАК, АЗИЗ ҲАМЮРТЛАР!\nҚадрли Улуғ Ватан уруши қатнашчилари ва фронторти меҳнаткашлари! Ҳурматли Ватан ҳимоячилари! Қадрли жанубийқозоғистонликлар!\nСизларни 7 май – Ватан ҳимоячилари куни ва 9 май – Буюк Ғалаба куни билан чин қалбдан табриклаймиз!\nИккинчи жаҳон уруши инсоният тарихида мудҳиш из қолдирди. Бу – XX асрда халқимиз тарихидаги энг оғир дамлар бўлди. Бизнинг ота-боболаримиз Буюк Ғалабага Она Ватанга бўлган чуқур муҳаббати, жасорати, порлоқ келажакка ишончи туфайли эришишди. Биз ватанпарварлик туйғуси баланд, фашизм устидан зафар қозонган аждодларимизнинг ворислари эканлигимиздан фахрланамиз.\nБуюк Ғалаба илк бор нишонланганига 72 йил тўлмоқда. Бироқ уруш ҳам, халқимизнинг жасорати ҳам ҳар биримизнинг хотирамизда бугунгача сақланиб келмоқда. Мустақил давлатимиз фуқароларининг ҳозирги авлоди Ватан ҳимоячиларининг номларини, уларнинг қаҳрамонона жанговар йўлини ёдда тутишлари лозим. “Ҳеч ким ва ҳеч нарса унутилмайди” шиори юрагимиз тубида бир умр сақланажак.\nБугунги кунда вилоятимизда 326 нафар уруш қатнашчиси, 21 мингга яқин фронторти меҳнаткаши истиқомат қилади. Ҳозирги тинч замон учун улардан ва жанг майдонидан қайтмаган ота-боболаримиздан миннатдормиз.\nҲурматли зобитлар ва аскарлар!\n7 май – Ватан ҳимоячилари куни муносабати билан Қуролли кучларда хизмат қилган фахрийлар ва шу кунларда соҳада хизмат қилаётганларга чуқур ҳурмат кўрсатамиз. Чунки давлат, жамоат ва ҳар бир қозоғистонликнинг хавфсизлигини таъминлаётганларнинг ҳаммаси мукофот ва эъзозга лойиқ.\nБу кун – Ватанини, унинг тарихини қадрлайдиган, мамлакатимизда тинчлик ва осойишталикни сақлаш йўлида сидқидилдан хизмат қилаётган ҳар бир фуқаро учун байрам.\nҚозоғистон Республикаси Президенти, Қуролли кучлар Бош қўмондони Нурсултан Назарбаев таъбири билан айтганда, ҳар қандай давлатнинг мустақиллигини нафақат иқтисодий ва сиёсий барқарорлиги, балки ҳарбий салоҳияти ҳам таъминлайди. Шунинг учун, ҳар бир йигитнинг Қуролли кучлар сафида хизмат қилиши – Ватан олдидаги муқаддас бурчидир.\nБарча Ватан посбонларига мустаҳкам соғлик, оилавий фаровонлик тилаймиз! Мамлакатимиз сарҳадлари доимо мустаҳкам, осмонимиз мусаффо бўлсин!\nМустақил Қозоғистонимизда тинчлик ва осойишталик ҳукм сураверсин!\nЖ. ТУЙМЕБАЕВ, Жанубий Қозоғистон вилояти ҳокими. Қ. БАЛАБИЕВ, вилоят маслаҳати котиби., 2017-05-06, 15:40 174


Масофавий таълим тизими - uForum.uz\n06.10.2008 17:15 #1\nМасофавий таълим тизими курсларини ташкил этиш буйича баъзи бир фикрларимизни куйидаги http://ajibdunyo.zn.uz/24 адресда келтириб утдик. Форумдаги шу соха мутахассисларини фикрини кутиб коламиз\n07.10.2008 14:46 #2\nMasofaviy ta\_lim tizimi bizning yurtimizda u qadar ham yo'lga qo'yilmagan deb o'ylayman. Lekin bu tizim yo'lga qo'yilsa juda ham yaxshi bo'lardi. Misol uchun jurnalistlar uchun yangi bir masofaviy ta'lim tizimini yaratish kerak. Shahsan bu haqda informatsiyalar o'qiganim uchun shuni aytish kerakki, masofaviy tizim oddiy o'qishdan tubdan farq qilinadi.\nTo'g'ri, uydan turib osonroq bo'ladi deyish mumkin, ammo buning ham o'ziga yarasha qiyinchiliklari bor. Birinchi navbatta professorlarning leksiyalarini internet orqali tinlab boriladi. Internetda savol javob, va testlari bo'ladi, ana o'shalardan muvaffaqiyat qozonsagina diplomni qo'lga kiritish mumkin, agarda e'tiborsizlik bilan qaralsa, 1 oyning ichidayoq o'qishdan expell qilishi turgan gap.\n08.10.2008 12:22 #3\nСиз берган маълумотлар мени жуда кизиктирди. Бу таълим шакли келажакда кенг кулланиладиган усул булиб, хозир Узбекистон Республикасида энди куртак ёзмокда. Сизга яна маълумот учун айтаманки, Тошкент фармацевтика институтида бу таълим малака оширувчи фармацевтларга ташкил килинган булиб узининг яхши натижаларини бермокда. Сиз шулар тугрисида куйидаги сайтларни куриб чикишингизни тавсия этаман: www.fitq.zn.uz ; http://www.farmasevt.uz/ ;\nМасофавий укишнинг сиртки ва мустакил таълимдан фарки ;\nМасофадан укитиш ва унинг истикболлари.\nЖуда хам долзарб муаммо кутарибсиз.\n08.10.2008 23:15 #4\nБу сайт янги очилиб хали ишга тушмадими?\nЧунки роса хам саёз ва зерикарли!!!\nМаълум бир масофадан туриб таълим берувчи сайтни хали ман Узбекистонда курмадим.\nЧунки бундай кобилятга эга укув маркази ёки сайт бир нечта талабларга жавоб бериши лозим:\n- расмий руйхатдан утган булиши керак;\n- укув йуналишлари аникланган;\n- хар бир йуналиш буйича укув дарслари жадвали, плани курсатилиши;\n- укиш пуллик булса унинг тариф-сеткаси курсатилиши;\n- укув жараёни кандай утказилиши, конун коидалар;\n- ва нихоят укув курсини тугаллаган талабаларга сертификат ёки диплом берилиши лозим.\nАдашган булсам тузатсангиз ва худудимизда маълум булган масофавий укув даргохлари хакида маълумот берингиз. Рахмат\n09.10.2008 08:35 #5\nЦитата: Сообщение от olimbek Посмотреть сообщение http://ajibdunyo.zn.uz/24 Бу сайт янги очилиб хали ишга тушмадими?\nҚайси сайтни назарда тутганингизни тушунмадим. Агар гап http://ajibdunyo.zn.uz ёки http://bek.clan.su хақида булса, у холда шуни айтишим мумкинки, бу сайтлар масофадан ўқитиш системасига мулжалланмаганлигини унинг ичидаги материаллардан билиш учун катта қобилият талаб этилмаса керак.\nГапингизга қўшиламан. Қўшилишим сабабини эса юқорида келтириб утдим. Аввало ўқиш керак, кейин уқиш керак. Уйлайманки бу сузларнинг маъносини яхши тушунасиз.\n09.10.2008 08:43 #6\nБу мақола масофадан ўқитиш шу асосда бўлиши керак деган фикрни бермайди. Сизнинг талабларингизга келсак булар у қайси курс булишидан қарамасдан амалга ошириладиган амаллар. Руйхатдан утмасдан иш бошлаган биронта курсни билмайман. Аммо турли хил ўқитиш методикаси билан ишлаётган курсларни биламан.\nСизнинг вариантингиз буйича мен мақолани курсни расмий руйхатдан олишдан бошлашим керак. Аммо\nВелосипедни кайта кашф қилишдан нима фойда бор?\n09.10.2008 12:49 #7\nСиз Тошкент фармацевтика институтининг малака ошириш факультетига ташриф буюринг ва бу ерда масофадан укитиш учун дастурлар таёрланган ва у амалда кулланилмокда. Яна Сиз куйида берилган сайтлардаги маълумотни куриб чиксангиз бирор фойда келтирса Биз хурсанд булардик.http://www.farmasevt.uz/ , Масофадан укитиш ва унинг истикболлари, www.fitq.zn.uz\n10.10.2008 21:18 #8\nБу мақола масофадан ўқитиш шу асосда бўлиши керак деган фикрни бермайди. Сизнинг талабларингизга келсак булар у қайси курс булишидан қарамасдан амалга ошириладиган амаллар. Руйхатдан утмасдан иш бошлаган биронта курсни билмайман. Аммо турли хил ўқитиш методикаси билан ишлаётган курсларни биламан. Сизнинг вариантингиз буйича мен мақолани курсни расмий руйхатдан олишдан бошлашим керак. Аммо Велосипедни кайта кашф қилишдан нима фойда бор? __________________ http://ajibdunyo.zn.uz http://bek.clan.su\nФикрингизга унча тушуна олмадим!!!\nМасофадан туриб укитиш бу уз номи билан этиб турибди олийго ва талаба орасида маълум бир масофа булиши керак тугрими?.\nЭнди фикримни ойдинлаштираман. Масафадан укитиш бу факатгина укув маскани уз укувчиларига материалларни интернетдан ёки почтадан бериб юборса булди эмас. У тизим шундай модул(лар)га эга булсинки талаба университетда укиб чикди нимаку ва масофадан туриб укиди нима иккаласи бир хил ёки ундан хам зур натижа берсин.\nКолган сайтлар устида мехнат килинган. Рахмат\n30.10.2008 16:59 #9\nБалки кизикдир... кириб куринг россия сайтлардан бири.\n12.12.2009 16:47 #10\nYangi sayt ochdim.Kamchiliklari to'grisida yozsalarinhttp://www.masofa.uz\nМеню пользователя Alishertuitff\nПосетить домашнюю страницу Alishertuitff\nНайти ещё сообщения от Alishertuitff


Ҳайрат ва ҳаяжон кўзгусида – HURRIYAT\n5 oy oldin Behzod 271\nЮртимизда “Янги Ўзбекистон ва Миллий кинематография” шиори остида миллий кино санъати ойлиги иш бошлади\nМашҳур немис файласуфи Валтер Бенжамин: “Кинокамера жамиятдаги ҳамма нарсага қаратилган бўлса, омма ўзига ташқи томондан қараш имконига эга бўлади”, деган экан. Дарҳақиқат, жамият ҳаётида кино санъатининг ўрни ниҳоятда беқиёсдир. Одамлар дунёқарашига, маънавиятига китобларнинг таъсир кучи қанчалик бўлса, кино ҳам шундай улкан имкониятга эга.\nҲаётда ижобий ўзгаришлар, улкан натижалар бўлиши учун, албатта, кинематография соҳасида ҳам сифатли, савияли, энг яхши ижод намуналари, санъат асарлари мўл бўлиши керак. “Янги Ўзбекистон ва Миллий кинематография” шиори остида 11 январь санасидан 11 февралга қадар давом этадиган миллий кино санъати ойлиги ўзбек кино санъатининг имкониятларини кўриб, баҳо бериш учун айни муддао бўлди.\nМиллий кино санъати ойлиги доирасида ўтказиладиган “Ўзбек миллий кино санъати ҳафталиги”га ҳам 11 январда илк қадам қўйилди. “O`zbekkino” Миллий агентлиги томонидан ташкиллаштирилаётган ҳафталикнинг дастлабки куниёқ юқори савияда ўтди. Ёрқин ва таассуротли лаҳзаларга бой бўлди. Кун аввалида бош вазир ўринбосари Беҳзод Мусаев ҳамда киноижодкорлар билан соҳа олдидаги вазифалар юзасидан суҳбат бўлиб ўтди. Қизғин иштиёқ билан бошланган кун ёшлар учун сценарийнавислик бўйича маҳорат дарслари, янги лойиҳалар кастинги, машҳур актёр ва актрисаларнинг қизил йўлакчадан ўтиш маросими билан давом этди.\nЯнги бошланган йилнинг йирик миқёсда ўтказилаётган биринчи тадбири кишига завқ бағишловчи ва кайфият улашувчи руҳда бошланди. Кун сўнгида Муҳаммадали Искандаров режиссёрлигида олинган “Мен террорчи эмасман” фильмининг премьераси тақдим этилди. Ўзига хос янгича усулда суратга олинган ҳарбий драма томошабинларга ҳам манзур келди. Намойишдан сўнг “O`zbekkino” медиа-клуби аъзолари ва журналистлар билан фильм бўйича фикр алмашинуви ва муҳокамалар уюштирилди.\nБиринчи кун таассуротларининг таъсири билан тадбирнинг иккинчи куни Ёшлар ижод саройига қандай бориб қолганимизни ҳам сезмай қолибмиз. Ҳафталикнинг иккинчи кунида республикамизнинг барча вилоятларида уюштирилган тадбирларда 13 та ижодий гуруҳ иштирок этаётганидан хабар топдик.\nЁшлар ижод саройининг биринчи қаватидаги медиа ҳоллда “Зумраша” киножурналининг истиқболли режалари ва “йўл харитаси”ни тузиш мавзусида Ўзбекистон халқ артисти, “Зумраша” киножурналининг бадиий раҳбари Хайрулла Саъдиев иштирокида давра суҳбати бўлиб ўтди. Унда юзга яқин ёш киноижодкорлар, сценарийнавис ва режиссёрлар, Ўзбекистон давлат санъат ва маданият институти талабалари иштирок этдилар. Давра суҳбатида ёш кинорежиссёр Эркин Бозоров ҳам ўз билим ва тажрибаларини, устозлардан ўрганган сабоқларини иштирокчилар билан ўртоқлашди. Суҳбатдан сўнг “Зумраша” киножурналининг қисқагина, аммо бир-биридан қизиқарли ҳажвий фильмлари намойиш этилди. Бундай фильмлар болалар тарбиясида муҳим роль ўйнамасдан қолмайди. Эътиборлиси, кичик-кичик кинолавҳалар замирига тўғрилик, интизом, билимга интилиш каби ғоялар моҳирона сингдириб юборилган.\nЁшлар ижод саройининг турли залларида бир вақтнинг ўзида учта тадбир бўлиб ўтмоқда. Иккинчи қаватда мультипликацион студияси аниматорлари томонидан “Ўзбекистон — бизнинг диёримиз” мавзуида болалар учун ижодий танловлар, турли ўйинлар ташкиллаштирилди. Бу тадбирда ихтисослаштирилган мактаб ўқувчилари қатнашдилар. Бу ерда болалар учун чинакам эртакнамо муҳит кўзга ташланди. Ялмоғиз кампир, бўри, қуён сингари образларга кирган актёрлар болалар билан турли ҳазиллар қилиб, уларга расм чиздиришмоқда эди. Болалар ўзларини эртак қаҳрамонлари каби ҳис этган бўлишса, ажабмас.\nИжод саройининг конференциялар залида “Янги Ўзбекистон ва Миллий кинематография: 2021 ишга тушириладиган кинолойиҳалар, 2022 йилнинг янги ғоялари” мавзуида давра суҳбати ташкил этилди. Давра суҳбатида “Узбечка”, “Жиззах қўзғолони”, “Аёл қисмати”, “Аёл қалби”, “Сўнгги дарвеш”, “Паҳлавон Маҳмуд”, “Пуанкаре” каби кинолойиҳаларнинг тақдимоти бўлди. Лойиҳалар тарихий, илмий, жанговар ва бошқа бир қанча мавзуларда эди. Давра суҳбатида кинолойиҳаларни амалга оширишдаги режалар, жанр хилма-хиллиги, ко-прадукциялар, янги форматдаги анимациялар ишлаб чиқиш ва бошқа масалалар муҳокама қилинди. Ушбу давра суҳбатини ўтказишдан мақсад, миллий кино санъатимизда янги мавзу, янгича номлар, ўзгача услуб ҳамда янги чеҳраларни кашф этиш эканлиги маълум бўлди.\n“Ўзбек миллий кино санъати ҳафталиги”нинг иккинчи куни ҳам таассуротларга бой кечди. Ўтказилаётган тадбирлар машҳур актёр ва актрисалар билан томошабинларни бир ерда жамлади, дея бемалол айта оламиз.\nКун сўнгида Татаристон ва Ўзбекистон киноижодкорлари ҳамкорлигида Зифа Қодированинг “Сумбул” асари асосида суратга олинган шу номдаги бадиий фильм илк марта катта экранда намойиш этилди.\nТаъкидлаш керакки, ушбу ҳафталик давлатимиз раҳбарининг ноябрь ойида янгиланган “O`zbekfilm” студиясига ташрифи давомида берилган топшириқларининг ижроси юзасидан ўтказилмоқда. Президент Шавкат Мирзиёев ташриф давомида киноижодкорлар олдига бир қатор топшириқ ва вазифаларни белгилаб берган эди.\nКино ҳафталиги доирасида ёш киноижодкорлар учун Бутунроссия давлат кинематография институтининг Тошкентдаги филиалини очиш, Тошкент Халқаро кинофестивалини тиклаш, чет элда сақланаётган ўзбек фильмларини қайтариш, ёш киноижодкорларга шароит ва имконият яратиш каби муҳим топшириқлар бўйича экспертлар ҳамда мутахассислар билан “O`zbekkino” Миллий агентлигининг 2021 йилги “йўл харитаси” қабул қилиниши режалаштирилган.\nТаниқли режиссёр ва актёр Роман Поланский: “Кино томошабинни кинотеатрда ўтирганини унуттириши керак”, деган эди. Кинематографияга санъат соҳаларининг бири сифатида қарар эканмиз, албатта, унда ҳам мухлисни ўзига буткул маҳлиё қилиш, бутун хаёлларини банд қилиб олиш хусусияти, ҳатто кўпроқ эканини айтишимиз лозим.\nФақат бунда санъаткор режиссёр ва актёрлар кинога жон кирита олиши муҳим аҳамиятга эга. Ёш киноижодкорлар бунинг уддасидан чиқиб, замон талабларига мос, халқимиз севиб томоша қиладиган, кишининг “кинотеатрда ўтирганини” унуттирадиган фильмлар ишлашига ишонамиз. “O`zbekkino” Миллий агентлиги ташкилотчилигида амалга оширилаётган ҳафталик доирасидаги тадбирларга қатнашиб бу ишончимиз яна ҳам мустаҳкамланмоқда.\nPrevious Маҳмуд Намозов: “Бирор нашрга обуна бўлганман, дея олмайман…”\nNext “Мен сени севаман, Ўзбекистон!” “Ўзбек миллий кино санъати ҳафталиги”дан репортаж


Сирдарёдаги 381 та сайлов участкасида овоз бериш фаоллик билан давом этмоқда - Халқ сўзи\n12:12 22 Декабрь 2019 Сиёсат\n“Халқ сўзи Online”. Аҳмадали Шерназаров/Сирдарё. Сирдарёликлар Ўзбекистон Республикаси Олий Мажлиси Қонунчилик палатаси ва маҳаллий кенгашларга сайловларда фаоллик билан овоз бермоқда.\nГулистон шаҳридаги 18-сайлов участкаси овоз беришнинг дастлабки дақиқалариданоқ сайловчилар билан гавжум бўлди. Участка сайлов комиссияси раиси Акмалжон Абдураззоқовнинг маълум қилишича,сайлов кунигача 11 нафар фуқаро олдиндан овоз бериш ҳуқуқидан фойдаланди. Мазкур сайлов участкасида 793 нафар сайловчи рўйхатга олинган.\nСирдарё вилояти ҳокими Ғофиржон Мирзаев айни шу сайлов участкасига овоз бериш учун ташриф буюрди. Журналистларга берган интервьюсида Президентимиз ташаббуси билан сўнгги йилларда мамлакатимизда очиқ демократик жамият сари дадил қадамлар ташланганини ва бу улкан ўзгаришлар дунё ҳамжамияти томонидан юқори баҳоланаётганини таъкидлади.\nМаълумот учун.Айни дамларда Сирдарё вилоятидаги 381 та сайлов участкасида овоз бериш жараёнлари давом этмоқда. Сайловларни барча партиялар, ОАВ вакиллари билан бирга халқаро кузатувчилар ҳам кузатиб боришаётир.


Сайловчилар депутатликка номзод Г.Зухурованинг дастурини қўллаб-қувватлашди | O'zLiDeP\nСайловчилар депутатликка номзод Г.Зухурованинг дастурини қўллаб-қувватлашди\nОлий Мажлис Қонунчилик палатаси депутатлигига номзод Гулзода Зухурова сайловчилар билан учрашди.\nШ.Рашидов туманидаги “Хайрабод”, “Катта қишлоқ” ва “Шариллоқ” МФЙ аҳолиси билан бўлиб ўтган мулоқотда депутатликка номзоднинг ишончли вакили иштирокчиларни Г.Зухурованинг таржимаи ҳоли ва сайловолди дастури билан таништирди.\nНомзоднинг сайловолди дастурида ёшларни маънавий-ахлоқий ва жисмонан соғлом этиб тарбиялаш, уларни жисмоний тарбия ва спорт билан мунтазам шуғулланиши учун шарт-шароитлар яратиш, йигит-қизлар ўртасида соғлом турмуш тарзини шакллантиришдек муҳим вазифалар ўрин олган.\n“Сайловда қатнашиш бугуни ва келажагига бефарқ бўлмаган ҳар бир фуқаро учун муҳимдир. Шу боис бугунги учрашувда қатнашиб, депутатликка номзоднинг сайловолди дастури билан танишдик. Очиғи, дастурда илгари сурилаётган ғоялар бизни жуда хурсанд қилди. Нега десангиз дастурда жойлардаги муаммолар ва уларни ечими бўйича аниқ таклифлар ўз ифодасини топган”, – дейди маҳаллий аҳоли вакилларидан бири.\nУчрашувда депутатликка номзод Г.Зухурова иштирокчиларни қизиқтирган барча саволларга жавоб қайтарди.


Ўзбекистон учта иссиқлик электр станциясининг қувватини ошириш ниятида\nЎзбекистонда учта иссиқлик электр станцияси модернизация қилинмоқда\n19 Yanvar 10:02 Иқтисодиёт\nиккита комбинат ИССИҚЛИК ЭЛЕКТР СТАНЦИЯСИ ИЭС МОДЕРНИЗАЦИЯ умумий қувват умумий қуввати ЭЛЕКТР СТАНЦИЯСИ ҚУВВАТ\nЭнергетика вазирлиги томонидан учта ҳудудда иссиқлик электр станциялари қувватини ошириш бўйича бир қанча инвестиция лойиҳалари амалга оширилмоқда\nЎзбекистон Республикаси Президентининг 2021-йил 30-декабрдаги “2022-2026-йилларга мўлжалланган Ўзбекистон Республикаси инвестиция дастурини тасдиқлаш ҳамда инвестиция лойиҳаларини бошқаришнинг янги ёндашувлари ва механизмларини жорий этиш тўғрисида”ги ПҚ-сон қарорига мувофиқ -72, бир қанча йирик инвеститсия лойиҳалари.\nЖумладан, Толимаржон ИЭСда умумий қуввати 900 МВт бўлган иккита комбинатли станция қурилиб, фойдаланишга топширилиши режалаштирилган. Шунингдек, Навоий ИЭСда умумий қуввати 1300 МВт бўлган иккита комбинат цикл станцяси ва ҳар бирининг умумий қуввати 32 МВт (жами 64 МВт) бўлган иккита газ-турбинали қурилма қуриш режалаштирилган.\nЯнги объектларни ишга тушириш жадвали:\nТолимаржон ИЭСда 2024 йилда умумий қуввати камида 900 МВт бўлган навбатдаги иккита комбинат электр станцияси;\n2024-2025-йилларда Навоий ИЭСда учинчи ва тўртинчи босқичларда ҳар бири 650 МВт қувватга эга иккита комбинатли станцияни ишга тушириш;\n2023-йилда Тошкент ИЭСда ҳар бири 32 МВт қувватга эга иккита газ турбинаси.\nУшбу қувватларни ишга тушириш натижасида энергия тизимига қўшимча 2264 МВт қувват қўшилади ва йилига 18,0 млрд кВт/соат электр энергияси ишлаб чиқарилади.\nЎрнатишларнинг юқори самарадорлиги туфайли 1 йилда 2,4 миллиард куб метр табиий газ тежалади. Тежалган табиий газ ҳисобига 1 йилда 14,0 млрд.кВт/соат электр энергияси ишлаб чиқарилади.\nБунинг натижасида 700 га яқин янги иш ўрни яратилиши ҳам эътиборга молик.\nМарказий банк мамлакатда нақд пул қанча эканлиги тўғрисида ҳисобот берди\nЎзбекистонга электр энергияси етказиб бериш ҳажми камайди\n1-мартдан Ўзбекистон қонунчилигида нималар ўзгаради?\nЎзбекистондаги қашшоқлик даражаси 39 фоизга камайтирилди


ҚЎШНИЛАР КЕЛИШИБ ОЛИШДИ » Иштихон овози газетаси\nҚЎШНИЛАР КЕЛИШИБ ОЛИШДИ\nЎзбекистон Республикаси Президентининг Иштихон туманидаги Халқ қабулхонасига бугунги кунда жисмоний ва юридик шахслар томонидан кўплаб мурожаатлар келиб тушмоқда. 2020 йилнинг январь ойи бошидан 5 март санасига қадар фуқароларнинг 200 дан ортиқ мурожаат ва шикоят аризалари рўйхатга олинган.\nЎзбекистон Республикаси Президентининг Иштихон туманидаги Ҳалқ қабулхонаси томонидан фуқароларнинг мурожаатларига эътибор ва масъулият билан ёндашиш, уларнинг ҳал этилишида тегишли мутасадди раҳбарларнинг қонун доирасида фаолият олиб боришлари юзасидан назорат кўчайтирилган. Гарчанд, фуқароларнинг мурожаатларини ҳал этиш чоралари бўлса-да, лекин масъул ходимлар томонидан фуқароларга нисбатан беписандлик, сансоларликга йўл қўйган, мурожаатларга юзаки ёндошган раҳбар ва ходимларга таъсир чоралари кўрилмоқда.\nЎзбекистон Республикаси Президентининг Иштихон туманидаги Ҳалқ қабулхонасида 2020 йил 4 март куни Иштихон тумани Қирқйигит МФЙ, Қирқйигит қишлоғида яшовчи фуқаро Амиров Ҳамдулланинг оғзаки мурожаати қабул қилинди. Мурожаатда фуқаро қўшниси Н.Раҳматиллаев билан томорқа майдонидан фойдаланиш мақсадида оқар сувдан фойдаланишга қаршилик қилаётганлиги, натижада ўзаро келишмовчилик келиб чиққанлигини баён этиб муаммони ҳал этишда ёрдамсўраган.\nМурожаат юзасидан Ўзбекистон Республикаси Президентининг Иштихон туманидаги Ҳалқ қабулхонасининг назорати остида суҳбат ўтказилиб тушунтириш берилди ва Қирқйигит МФЙ масъул ходимлари томонидан бу келишмовчиликка чек қўйилди.\nМирзоқул МФЙ, Мирзоқул қишлоғида яшовчи фуқаро М.Хушимовадан ҳам шу мавзудаги мурожаат қабул қилинди. У қўшниси Х.Раҳимовнинг хатти-ҳаракатларидан норози бўлиб қабулхонага оғзаки мурожаат қилди. Мурожаат 2020 йил 5 март куни 4-сектор штаби аъзолари ҳамда жамоатчилик вакиллари иштирокида муҳокама қилинди ва фуқаролар ўртасидаги келишмовчиликлар бартараф этилди.\nИштихон туманидаги Ҳалқ қабулхонаси мутахассиси.\nХАЛҚ ҚАБУЛХОНАСИДА ТУМАН ҲОКИМИ МУРОЖААТЧИЛАРНИ ТИНГЛАДИ


Майамида АҚШ президентлигига номзод Дональд Трампнинг ҳайкали ўғирлаб кетилди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Майамида АҚШ президентлигига номзод Дональд Трампнинг ҳайкали ўғирлаб кетилди\t16:03, 23 сентябрь 2016\t22 сентябрь куни Майамидаги галереядан АҚШ президентлигига номзод Дональд Трампнинг ҳайкали ўғирлаб кетилди. Бу ҳақда “Вести” хабар бермоқда. Майамидаги галереяга Трампнинг ҳайкали 14 сентябрь куни олиб келинган эди. Дастлаб ҳайкал галерея биносининг томида турди. Кейинроқ эса уни галереяга ўтказишган эди. Тахмин қилинишича, ҳайкални уч киши биргаликда ўғирлаган. Улар ҳайкални галереянинг томидан юк машинасига ташлаган. Ҳайкалнинг ўғирланиш жараёни кузатув камерасига тушиб қолган.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Фуқаролар сайлов ҳуқуқларининг кафолатлари ва халқаро тамойиллар\t15:24, 16 ноябрь 2016\tЎзбекистон Республикаси сайлов қонунчилиги энг юқори демократик стандартларга мос бўлиб, мамлакатимизнинг халқаро муносабатларнинг тенг ҳуқуқли субъекти сифатида БМТ, ЕХҲТ ва бошқа халқаро ташкилотлар доирасида зиммасига олган мажбуриятларига тўла жавоб беради.\nАввало, ушбу қонунчилик асоси инсон ҳуқуқ ҳамда эркинликлари, шу жумладан, фуқароларнинг сайлов ҳуқуқларига риоя этилишини кафолатлайди. Бу ҳуқуқлар дастлаб БМТ томонидан 1966 йилда қабул қилинган Фуқаролик ва сиёсий ҳуқуқлар тўғрисидаги халқаро пактда акс этган бўлиб, кейинчалик БМТ Инсон ҳуқуқлари бўйича қўмитаси ҳужжатларида янада ривожлантирилди.\nИккинчидан, унда демократик сайловларни ўтказишнинг аниқ тартиб-таомили белгиланган бўлиб, сайлов тизимининг барча жиҳати қамраб олинган. Сайловнинг ҳуқуқий асослари аниқ, изчил ва содда тузилган. Мазкур соҳадаги барқарор қонунчилик эса сайлов жараёни иштирокчилари учун аниқликни таъминлаши билан жуда аҳамиятлидир.\nУчинчидан, ушбу ҳуқуқий асос жамиятнинг барча қатлами манфаатлари инобатга олинган ҳолда, очиқ ва ошкора ишлаб чиқилган бўлиб, турли сиёсий партиялар, номзодлар томонидан ҳам, сайловчилар томонидан ҳам кенг қўллаб-қувватланмоқда.\nТўртинчидан, бу ҳуқуқий тизим ижтимоий келиб чиқиши, ижтимоий ҳамда мулкий мавқеи, ирқий ва миллий мансублиги, жинси, маълумоти, тили, динга муносабати, машғулотининг тури ҳамда хусусиятидан қатъи назар, тенг сайлов ҳуқуқини таъминлайди ва фуқароларнинг ўз хоҳиш-иродасини эркин билдиришига хизмат қилади.\nМасалан, “Ўзбекистон Республикаси Президенти сайлови тўғрисида”ги Қонун умумэътироф этилган халқаро стандартларга мувофиқ ҳолда, фуқаролар сайлов ҳуқуқларига риоя қилишнинг муҳим кафолатлари сифатида қуйидаги асосий тамойилларни белгилайди:\nСайловнинг очиқлиги ва ошкоралиги. Ўзбекистон Республикаси Президенти сайловига тайёргарлик кўриш ҳамда уни ўтказишни мустақил сайлов комиссиялари холис, очиқ ва ошкора амалга оширадилар. Сайловни тайинлаш, унга тайёргарлик кўриш ҳамда ўтказишга доир қарорлар расмий эълон қилинади, “Ўзбекистон Республикаси Президенти сайлови тўғрисида”ги Қонунда кўзда тутилган тартиб ва муддатларда жамоатчилик эътиборига етказилади. Бу, ўз навбатида, сайловнинг миллий ҳамда халқаро кузатувини амалга ошириш учун кенг имконият яратади.\nЭркин сайловлар. Фуқаролар сайловда эркин ва ихтиёрий равишда қатнашадилар. Ҳеч кимнинг уларни муайян бир номзодни ёқлаб ёки унга қарши овоз беришга мажбур қилишга ҳаққи йўқ. Шу билан бирга, ҳеч ким фуқарога уни сайловда иштирок этишга мажбурлаш мақсадида ҳамда унинг ўз хоҳиш-иродасини эркин билдиришига таъсир кўрсатишга ҳақли эмас. Президент сайлови бўйича овоз бериш яширин бўлиб, фуқаролар томонидан бевосита амалга оширилади. Фуқароларнинг хоҳиш-ирода билдиришлари устидан назорат этилишига йўл қўйилмайди. Бюллетенларни тўлдириш вақтида овоз берувчидан бошқа бирон-бир кишининг ҳозир бўлиши тақиқланади.\nҲаққоний сайловлар. Сайловлар фуқароларнинг хоҳиш-иродасини эркин билдириши ва уни бевосита амалга оширишини таъминлайди. “Ўзбекистон Республикаси Президенти сайлови тўғрисида”ги Қонун сайловчиларга номзодларни танлаш имкониятини беради. Ҳозирги кунда мамлакатимизда сиёсий плюрализм, ғоялар хилмахиллиги ҳамда кўппартиявийлик амалда тўлиқ таъминланган. Сайловлар кўппартиявийлик асосида ўтказилади. Сайлов муддати ва тартиби Президентликка номзодларга, сайлов жараёни иштирокчиларига кенг кўламли ҳамда тўлақонли сайловолди ташвиқотини олиб бориш имконини беради.\nЮртимизда ҳаққоний сайловни ўтказиш мақсадида Ўзбекистон Республикаси Президентлигига номзодларни рўйхатга олиш учун тенг ҳуқуқий шароитлар яратилган. Рўйхатга олиш тартиби аниқ ва тушунарли қилиб таърифланган. Унда ким учундир имтиёз бериш ёки кимнидир чеклаш учун асос бўладиган шароитлар кўзда тутилмаган. Овозларни санаб чиқиш, овоз бериш якунлари ҳамда сайлов натижаларини сохталаштириш, фуқароларнинг ўз сайлов ҳуқуқларини эркин амалга оширишига тўсқинлик қилиш қонун билан тақиқланган.\n“Ўзбекистон Республикаси Президенти сайлови тўғрисида”ги Қонуннинг 7-моддасида сайловни ўтказишга оид қонун ҳужжатлари қоида ва тартибини бузганлик учун жавобгарлик назарда тутилган.\nАдолатли сайловлар. Сайловларнинг адолатлилиги тамойили асосида Ўзбекистон Республикаси Президентлигига номзодларга тенг ҳуқуқий шароит таъминланади. Бу, авваламбор, умумий ва тенг сайлов ҳуқуқида, айни пайтда Ўзбекистон Республикаси Президентлигига номзодларга сайлов кампаниясида иштирок этишда, шу жумладан, оммавий ахборот воситаларидан фойдаланишда тенг имкониятларни яратишда кўзга ташланади. Шу билан бирга, сайловни, номзодларнинг сайлов кампаниясини адолатли ва ошкора молиялаштириш, сайловнинг барча тадбирини расмий эълон қилиш орқали овоз бериш натижалари ҳақида тўлиқ ва тезкорлик билан хабардор қилиш, қолаверса, очиқ ҳамда ошкора, жамоатчилик ва халқаро кузатувчилар назорати остида фаолият юритадиган мустақил сайлов комиссиялари томонидан сайлов жараёни ташкил қилиниши ҳам адолатли сайлов гарови ҳисобланади. Қолаверса, фуқаролар, Ўзбекистон Республикаси Президентлигига номзодлар, сайлов кампанияси бошқа иштирокчиларининг ушбу сиёсий тадбир доирасида ҳуқуқ ва эркинликлари бузилганлиги юзасидан шикоятлари судлар, бошқа ваколатли органлар ҳамда мансабдор шахслар томонидан тезкорлик билан самарали кўриб чиқилиши эса ушбу тамойилни амалда рўёбга чиқаришга хизмат қилади.\nМустақил сайлов комиссиялари томонидан сайловларни ўтказиш. Ўзбекистонда сайловга тайёргарлик кўриш ва уни ўтказиш, фуқароларнинг сайлов ҳуқуқи ҳамда эркинлигини таъминлаш, шунингдек, уларга риоя этилишини назорат қилиш Конституция ва қонун ҳужжатларида белгиланган ваколатлари доирасида холис фаолият юритадиган мустақил сайлов комиссиялари томонидан амалга оширилади. Конституциямизнинг 117-моддасида белгиланганидек, Ўзбекистон Республикаси Президенти сайловини, Ўзбекистон Республикаси Олий Мажлисига сайловни, шунингдек, Ўзбекистон Республикаси референдумини ташкил этиш ва ўтказиш учун Ўзбекистон Республикаси Олий Мажлиси томонидан фаолиятининг асосий принциплари мустақиллик, қонунийлик, коллегиаллик, ошкоралик ҳамда адолатлиликдан иборат бўлган Ўзбекистон Республикаси Марказий сайлов комиссияси тузилади.\nСайлов комиссияларини шакллантириш, уларнинг ваколатлари ва фаолиятини амалга ошириш қонун билан белгиланади. Хусусан, “Ўзбекистон Республикаси Президенти сайлови тўғрисида”ги Қонунда сайлов комиссиялари тизими, уларнинг ваколатлари, фаолиятини ташкил қилиш муддати мустаҳкамланган.\nМарказий сайлов комиссияси фаолияти “Ўзбекистон Республикаси Марказий сайлов комиссияси тўғрисида”ги алоҳида Қонун билан тартибга солинади. Тегишли сайлов комиссияларининг ўз ваколатлари доирасида қабул этган қарорлари барча давлат ва жамоат идоралари, корхоналар, муассасалар ҳамда ташкилотларнинг ижро этиши учун мажбурийдир. Давлат ва жамоат идоралари, сиёсий партиялар идоралари, корхоналар, муассасалар, ташкилотлар, мансабдор шахслар сайлов комиссияларининг ўз ваколатларини амалга оширишларига кўмаклашишга, уларнинг иши учун зарур маълумот ҳамда материалларни тақдим этишга мажбурдирлар.\nСайловни ва Ўзбекистон Республикаси Президентлигига номзодларнинг сайлов кампаниясини давлат томонидан молиялаштириш. “Ўзбекистон Республикаси Президенти сайлови тўғрисида”ги Қонунда Ўзбекистон Республикаси Президенти сайловига тайёргарлик кўриш ҳамда уни ўтказиш билан боғлиқ харажатлар Ўзбекистон Республикасининг давлат маблағлари ҳисобидан амалга оширилиши белгилаб қўйилган.\nДавлат сайловда иштирок этаётган Ўзбекистон Республикаси Президентлигига номзодларга ўз сайлов кампаниясини молиялаштириш учун бюджет маблағларининг қонунларда кўзда тутилган ҳолатларда ва тартибда адолатли ажратилишини таъминлайди. Президентликка номзодларни бошқа маблағлар ҳисобидан молиявий таъминлаш ҳамда ўзга тарзда моддий жиҳатдан қўллаб-қувватлаш тақиқланади. Ўзбекистон Республикасининг сиёсий партиялари, жамоат бирлашмалари, корхоналари, муассасалари, ташкилотлари ва фуқаролари ўз маблағларини сайлов ўтказиш учун ихтиёрий равишда беришлари мумкин. Бу маблағларни Марказий сайлов комиссияси сайлов кампанияси вақтида фойдаланиш учун қабул қилиб олади. Бунда сайловда иштирок этаётган номзодлар, сиёсий партиялар сайлов кампаниясини бирор-бир хорижий маблағлар асосида молиялаштириши тақиқланади.\nСайлов кампаниясини ёритишга, номзодлар ва сиёсий партияларга ташвиқот фаолиятини олиб боришга давлат томонидан ахборот кўмаги берилиши. Давлат сайлов, номзодлар ҳақида ахборотни излаш, тўплаш, тарқатиш эркинлигини, оммавий ахборот воситаларида сайловнинг холис ёритилишини таъминлайди. Қонунчиликка мувофиқ, оммавий ахборот воситалари Ўзбекистон Республикаси Президентлигига номзодлар кўрсатилиши, уларнинг сайловолди дастурлари, сайлов кампаниясининг бориши ҳамда овоз бериш якунлари ва сайлов натижалари ҳақида аҳолини хабардор қилади.\nДавлат фуқароларга, Ўзбекистон Республикаси Президентлигига номзодларга, сиёсий партияларга сайловолди ташвиқотини қонун рухсат берган барча тур, шакл ва усулларда, шунингдек, қонунда кўзда тутилган тартиб ҳамда муддатларда эркин олиб боришни таъминлайди. Қонунлар, бошқа норматив-ҳуқуқий ҳужжатларга мувофиқ, барча номзодга ўз сайловолди ташвиқотини олиб бориш, шу жумладан, Сайловолди дастури қоидаларини кенг тарғиб қилиш учун оммавий ахборот воситаларидан фойдаланишда адолатли ва тенг шароитлар таъминланади. Айни пайтда оммавий ахборот воситалари эркинлигини суиистеъмол қилишга йўл қўйилмайди. Оммавий ахборот воситаларида тарқатиладиган ахборот ҳақиқатга мос бўлиши, Ўзбекистон Республикаси Президентлигига номзодларнинг, сиёсий партияларнинг ҳуқуқлари ва қонуний манфаатларини бузмаслиги керак. Ҳақиқатга тўғри келмайдиган маълумотларни, шунингдек, Ўзбекистон Республикаси Президентлигига номзодларнинг шаъни ҳамда қадр-қимматига путур етказадиган маълумотларни тарқатиш тақиқланади.\nМиллий, хорижий ва халқаро кузатувчилар иштироки. Ўзбекистон Республикаси Президентлигига номзодларнинг ҳар бири қонун билан белгиланган тартибда ҳар бир сайлов участкасига биттадан кузатувчи тайинлашга ҳақли. Улар овоз бериш хоналарида кузатувни амалга ошириш ҳуқуқига эга. Кузатувчиларнинг ҳуқуқ ва мажбуриятлари қонун билан белгиланган.\nХалқаро кузатувчиларнинг сайловда иштироки сиёсий тадбирнинг очиқ ҳамда ошкоралигига, давлатнинг халқаро мажбуриятларга риоя этишига хизмат қилади. Уларнинг фаолияти халқаро ҳужжатлар ва Ўзбекистон Республикаси қонун ҳужжатлари билан тартибга солинади. Халқаро кузатувчилар давлат ҳудудига қонунда белгиланган тартибда киришга рухсат олади ҳамда тегишли таклифнома бўлган тақдирдагина Марказий сайлов комиссияси томонидан аккредитациядан ўтказилади. Марказий сайлов комиссияси бошқа давлатлар, халқаро ташкилотлар ва ҳаракатлардан кузатувчиларга ўрнатилган намунада мандат беради. Бундай мандат халқаро кузатувчига сайловга тайёргарлик кўриш ҳамда уни ўтказиш даврида кузатувни амалга ошириш ҳуқуқини беради. “Ўзбекистон Республикаси Президенти сайлови тўғрисида”ги Қонуннинг ўзига хос жиҳати шундаки, унинг 5-моддасида сайлов кампанияси бошланишидан овоз бериш натижалари эълон қилингунгача бўлган даврдаги барча жараённи кузатишга рухсат берилиши кафолатланган. Бу халқаро амалиётда жуда кам учрайдиган мажбуриятлардан биридир.\nЎзбекистон Республикаси Президенти сайлови тўғрисидаги қонун ҳужжатларини бузганлиги устидан шикоят қилиш ҳуқуқи ва жавобгарлик. Фуқаронинг сайлов ҳуқуқ ҳамда эркинликлари бузилган ҳолатда жабрланган шахс ёки шахслар мустақил судларга шикоят қилиш ҳуқуқига эга. Қонун ва бошқа норматив-ҳуқуқий ҳужжатлар билан тақиқланган ҳаракатлар (ҳаракатсизлик)ни содир этган айбдор шахслар қонунларга мувофиқ, жавобгарликка тортилади. Бунда сайлов қонунчилиги бузилганлигига оид шикоят ҳамда аризалар уч кун ичида, сайлов куни келиб тушса, дарҳол кўриб чиқилади.\nКамситмаслик тамойили ва камситиш деб ҳисобланмаслиги керак бўлган чоралар. Фуқароларнинг Ўзбекистон Республикаси Президенти сайловида иштирок этишига оид юқорида зикр этилган ҳуқуқ ҳамда эркинликлари қонун билан чекланиши мумкин. Агар бунда суд томонидан муомалага лаёқатсиз деб топилган фуқаролар, шунингдек, суднинг ҳукмига мувофиқ, озодликдан маҳрум этиш жойларида сақланаётган шахсларнинг сайлаш ва сайланиш ҳуқуқини чеклаш кўзда тутилса, у ҳолда бу камситиш хусусиятига эга чора сифатида кўрилмайди.\nСиёсий партиялар ташкил этилиши ва фаолиятига боғлиқ ҳолда номзодлар кўрсатилиши ҳамда фуқароларнинг сайлов ҳуқуқ ва эркинликларини чеклаш кўзда тутилиши мумкин. Бу чеклашлар ижтимоий келиб чиқиши, ижтимоий ҳамда мулкий аҳволига, ирқий ёки миллий мансублигига, жинси, маълумоти, тили, динга муносабатига, машғулот тури ва хусусиятига қараб амалга оширилмаслиги керак. Чеклашлар фақатгина Ўзбекистон Республикаси Конституцияси, “Ўзбекистон Республикаси Президенти сайлови тўғрисида”ги Қонун билан белгиланиши мумкин ҳамда миллий хавфсизлик, жамоат тартибини сақлаш, жамият фаровонлиги йўлида, шунингдек, фуқароларнинг ҳуқуқ ва эркинликларини таъминлаш мақсадидагина асосли қўлланилиши мумкин. Энг муҳими, бундай чеклашлар давлатнинг халқаро мажбуриятларига мувофиқ бўлиши лозим.\nюридик фанлар доктори, профессор.


Сенатор бошида тухум чаққан ва "мусулмонлар террорчимас" деган боланинг аккаунти блокланди / Ўзбекистон янгиликлари, энг сўнгги хабарлар\nЖАМИЯТ 0 Шархлар 601 кўрилди\nСенатор бошида тухум чаққан ва "мусулмонлар террорчимас" деган боланинг аккаунти блокланди\nАвстралиялик сенатор Фрейзер Эннинг Янги Зеландия масжидларидаги хунрезликда мусулмонларни айблагани учун унинг бошида тухум чақишганди.\n"Бугун инсон сифатида дунёда яшаётганимдан фахрланиб кетдим. Ўртоқлар, бир нарсани билиб қўйинглар, мусулмонлар террорчи эмас ва терроризм дин танламайди! Мусулмонларни терроризм жамиятига алоқадор деб ўйлаганлар Эннинг каби калласи бўшлардир", деб ёзган Уилл.\nЭслатиб ўтамиз, 15 март куни қуролланган шахслар Янги Зеландиянинг Крайстчерч шаҳридаги иккита масжидда мусулмонларга ҳужум қилганди. Жума намозидан чиқаётган 49 киши ҳалок бўлган, 41 таси ан-Нур, 7 таси Линвуд масжидида, биттаси шифохонада ўлган.\nСенатор Ворисова: Фермерга қасам ичириш раҳбарият олдида обрў олишга уриниш эмасми?\nСенаторлар Давлат хавфсизлик хизмати тўғрисидаги қонунни маъқуллади\nапр 26 / 2017\nОлмазор тумани собиқ ҳокимининг сенаторлик ваколати тугатилди


ДЕПУТАТЛАР УЧРАШУВЛАРДАН ҚАЙТДИ - Ўзбекистон овози газетаси\nХабарингиз бор, ўтган ҳафтада Олий Мажлис Қонунчилик палатаси депутатлари жойларда бўлиб, ҳақиқий ҳолат билан танишди. Аҳолини ўйлантираётган масалалар, ечимини кутаётган муаммолар ўрганилди, уларни бартараф этиш чоралари кўрилди. Давлатимиз раҳбарининг парламентга йўллаган Мурожаатномасида белгиланган вазифалар ва уларнинг аҳамияти ҳақида фикр юритилди.\nХалқ демократик партиясининг Олий Мажлис Қонунчилик палатасидаги фракцияси аъзоси Ўрал Ўрозбоев Жиззах шаҳри фаоллари, аҳоли вакиллари, жумладан, ёшлар, тадбиркорлар билан учрашди.\nДастлаб Президентнинг Олий Мажлисга Мурожаатномасида илгари сурилган ташаббуслар яна бир бор ўрганилди. Мурожаатда аҳоли фаровонлигини ошириш ва унинг ижтимоий ҳимоясини кучайтириш бош вазифалардан бири бўлиб қолиши алоҳида қайд этилди. Бу борада жуда аниқ ва муҳим вазифалар белгиланди.\nМурожаатномада демократик ислоҳотлар йўли – биз учун якка-ю ягона ва энг тўғри йўл экани, “Жамият – ислоҳотлар ташаббускори” деган янги ғоя кундалик фаолиятимизга тобора чуқур кириб бораётгани алоҳида таъкидланди. Бу ғояни ҳаётга самарали жорий этиш депутатлар зиммасига ҳам катта масъулият юклайди.\nМурожаатномада аввало, қонун, фармон ва қарорлар ижросини тўғри ташкил этиб, амалга оширилаётган ислоҳотларни ҳар бир туман ва қишлоққача етиб боришини таъминлаш зарурлиги таъкидланди. Бунинг учун депутатлардан назорат тадбирларига алоҳида устуворлик бериши талаб қилиниши таъкидланди.\nЮзма-юз мулоқотларда аҳоли вакиллари ўзларини қийнаб келаётган қатор масалалар бўйича мурожаат қилди. Шу куни 35 мурожаат қабул қилинди. Уларнинг 25 таси ўрганиш, ҳал этиш учун назоратга олинган бўлса, 10 мурожаат жойида ижобий ечим топди. Жумладан, ёшлар ўртасида юқумли касалликлар ортиб бораётгани, бунда вакциналар етишмаётгани, айрим кам таъминланган оилалар фарзандлари вакциналар сотиб олишда молиявий томондан қийналаётгани айтилди. Кўчаларга ном бериш, аҳолини уй-жой билан таъминлаш масалалари депутат назоратига олинди.\nХалқ демократик партиясининг Олий Мажлис Қонунчилик палатасидаги фракцияси аъзоси Мавжуда Ҳасанова ўз сайлов округида жамоат ташкилотлари ҳамда ўзини ўзи бошқариш органлари билан биргаликда ҳудудларни ижтимоий-иқтисодий ривожлантириш бўйича амалга оширилган ишлар, ижтимоий соҳа объектларининг бугунги кундаги аҳволи юзасидан ўрганишлар олиб борди. Хусусан, депутат Узун туман касалхонасидаги беморлар ҳолидан хабар олди. Уларнинг муаммоларини ўрганди. Шу куни туман ҳокими томонидан беморларга дори-дармонлар берилди.\n– Давлатимиз раҳбари олий ўқув юртларига талабалар қабул қилишда давлат грантлари 2 баробарга кўпайтирилади, қизлар учун алоҳида грантлар ҳам ажратилишини маълум қилди. Бундан кўринадики, давлат ёшларнинг билими ва дунёқарашини ошириш, уларнинг таълим-тарбияси учун маблағини аямайди. Янгидан ишлаб чиқиладиган “Ўзбекистон ёшлари – 2025” концепцияси давлат ва жамиятнинг ёшларга муносабатини бутунлай янги даражага кўтариши аниқ.\nУчрашувда Мурожаатномада ёшлар манфаатларини кўзлаб илгари сурилган таклиф ва ташаббуслар ҳақида кенг тушунча берилди. Ёшлар ҳам ўз фикр-мулоҳазаларини билдирди.\nУчрашувларда ҳудудларда ижро ҳокимияти ва жамоат бирлашмалари, ижтимоий соҳа раҳбарларининг ҳар бири биринчи навбатда ижро интизомига қатъиян амал қилиши, ўз мажбуриятларига масъулият билан ёндашиши кераклиги таъкидланди.\nБу каби учрашувлар республикамизнинг барча ҳудудларида бўлиб ўтди. Мурожаатларнинг аксарият қисми жойида ҳал этилди, қолганлари назоратга олинди.\nАхборот хизмати масъул ходими.


Назарбоев Россияга қарши санкцияларни тезроқ бекор қилишга чақирди\n17:54 / 30.03.2016\nҚозоғистон президенти Нурсултон Назарбоев Брюсселга уюштирган ишчи ташрифи чоғида Европа кенгаши раиси Дональд Туск билан учрашди.\nНазарбоев мулоқот чоғида ЕИнинг Россияга қарши санкцияларини бекор қилиш масаласини ижобий ҳал этиш зарурлигига урғу берган.\n«Биз минтақадаги сиёсат, хусусан Украина муаммоси ва кучли салбий таъсир кўрсатаётган Россияга қарши санкциялар борасида фикр алмашиб, Европа ҳамда Россия учун ҳам ва албатта санкциялар таъсиридан азият чекаётган Қозоғистон учун ҳам фойдали шартларда зиддиятга барҳам бериш учун ҳамкорлик қилишга келишиб олдик», — деган Назарбоев Жан Клод Юнкер билан бўлиб ўтган учрашувдан сўнг.\nБундан ташқари, Назарбоев Остонада халқаро молия марказини ташкил этишда Европа иштирок этишига умид билдирган.\n«Европа бизнинг ислоҳотларимиз, сармоя ва саноатлаштириш сиёсатимизни қўллаб қувватлашини ҳоҳлаймиз. Мен уларни ЭКСПО-2017 халқаро кўргазмасига таклиф этиб, шундан сўнг Остонада халқаро молия марказини ташкил этиш ғоясини қўллаб-қувватлашга чақирдим», — деб айтган Қозоғистон раҳбари.


100 киши масжиддаги ваҳшиёна ҳужум қурбонига айланди\n100 киши масжиддаги ваҳшиёна ҳужум қурбонига...\n08.10.2021 23:13 0 3236\nБМТ Бош котиби Aнтониу Гутерреш Aфғонистоннинг Қундуз вилоятидаги шиалар масжидига уюштирилган терактни қоралаб, уни ваҳшиёна ҳужум деб атади. Бу ҳақда жума куни Бош котибнинг матбуот котиби Стефан Дюжаррик маълум қилди.\nАввалроқ Афғонистоннинг Қундуз вилоятидаги масжидлардан бирида жума намози пайтида кучли портлаш содир бўлгани ҳақида хабар берилганди.\n«Бош котиб, албатта, бу ваҳшиёна ҳужумни қоралайди ва ҳалок бўлганлар ҳамда жароҳатланганларнинг оилаларига ҳамдардлик билдиради», — деди Дюжаррик.\nAввалроқ воқеа гувоҳининг «РИA Новости»га айтишича, Қундузда юз берган портлашда 100 дан ортиқ одам ҳалок бўлган, кўплари жароҳатланган. Қайд этилишича, ўлганлар ва жароҳатланганларнинг барчаси масжидга намоз ўқиш учун келишганди.\nТолибон ҳаракати вакили Забиулла Мужоҳиднинг сўзларига кўра, портлаш жойига махсус кучлар етиб келган. Ҳозир текширув олиб борилмоқда. ОAВ ҳаракатнинг маҳаллий вакилига таяниб, портлашни худкуш террорчи уюштирганини хабар берди. Aфғонистон Ички ишлар вазирлиги матбуот котиби Саид Хости «РИA Новости»га портлашни тасдиқлади, лекин қурбонлар сони номаълумлигини таъкидлади.\n«Хуросон Вилояти — Ислом давлати» террорчилик гуруҳи ҳужум учун жавобгарликни ўз зиммасига олган.\nАфғонистон портлаш масжид\nҲодиса 29/11, 10:01\nСергелидаги ишчилар ётоқхонасида портлаш бўлди